Desobiratze proiektua Eusko Jaurlaritzak eta Aranzadik Gerra Zibilean desagertutako pertsonak berreskuratzeko duten hitzarmenaren esparruan gauzatuko da.\nSenideak eta agintariak Begoñako hilerrian elkartu dira. Argazkia: EFE\nMemoria Historikoaren etorkizuneko legeak "injustizia erreparatuko du", Artolazabalen hitzetan\n'Begoñako Argia': Bilboko memoria historikoa berreskuratzeko proiektua eta ikerkuntza lana Begoñako hilerrian\nAranzadi Elkarteko arkeologia-talde batek, Gogora Memoriaren Institutuaren eta Bilboko Udalaren babespean, lanak hasi ditu Bilboko Begoñako hilerrian lurperatutako Gerra Zibilean hildakoen gorpuzkiak berreskuratzeko. 2003tik dago itxita hilerri hori eta, gaur egun, Bilboko Udala gorpuzkiak lurpetik ateratzen ari da, gune hori parke publiko bihurtzeko, Begoñako Argia izeneko proiektuaren testuinguruan.\nLarunbat goizean Beatriz Artolazabal Berdintasun, Justizia eta Gizarte Politiketako sailburua eta Juan Mari Aburto Bilboko alkatea bertaratu dira zeregin horien hasierara, leku horretan lurperatuta dauden biktimetako batzuen senideekin batera. Haiekin batera izan dira Jose Antonio Rodríguez Ranz, Giza Eskubide, Bizikidetza eta Lankidetzako sailburuordea; Aintzane Ezenarro, Gogora Memoriaren, Bizikidetzaren eta Giza Eskubideen Institutuko zuzendaria; Asier Abaunza, Bilboko Udaleko Obra, Hiri Plangintza eta Proiektu Estrategikoetako zinegotzia; eta Paco Etxeberria eta Lourdes Herrasti, Aranzadi Zientzia Elkarteko kideak.\nBeatriz Artolazabal sailburuak berretsi egin du Eusko Jaurlaritzaren konpromisoa Gerra Zibilean desagertutako ahalik eta pertsona gehien berreskuratzeko. "Egia argitzen saiatuko gara, familia guztiek dolua behin betiko itxi ahal izan dezaten", adierazi du. Kasu batzuetan, ez da jakinekoa desagertutako gorpuzkiak zehazki non dauden.\nNabarmentzekoa izan da laurogei urteko emakume baten eta haren bilobaren bertaratzea. Aste honetan Gogorako arduradunen ahotik jakin du emakumeak bere aita 1937ko ekainaren 14an Artxandako batailan hil zela, Bilbo erori baino egun batzuk lehenago, eta lurperatzea Begoñan egin zutela. Hala ageri da Sopuertako Erregistro Zibileko dokumentazio historikoan, bere izena hilerriko liburuetan agertzen ez bada ere.\nGogora Institutuak 1936 eta 1945 artean Gerra Zibilean hildako biktimei buruz bultzatutako ikerketan oinarrituta, 60 pertsonaren gorpuzkiak, zibilak eta gudulariak, lurperatuta daude bertan. Horien artean, zenbait biktimen familiek ez dakite non eta noiz hil ziren. Horregatik, Artolazabal sailburuak deia egin du gerran hildako senideak non dauden ez dakiten familiak Gogorarekin harremanetan jar daitezen.\nJuan Mari Aburtok, bestalde, Aranzadi Zientzia Elkartea Bilboko Udalaren finantzaketaz egiten ari den Begoñako Argia proiektuari buruz hitz egin du. Ikerketa, dibulgazioa zein memoria historikoari buruzko prestakuntza zientifikoa tarteko dituen proiektuak Begoña du kokaleku, "zientzia eta ezagutza biltzen dituen proiektu baterako agertokirik egokiena". Alkateak eskerrak eman dizkio Aranzadi elkarteari desobiratze-prozesuan egin duen "errespetuz betetako lan zehatzagatik", baita Eusko Jaurlaritzari eta Gogora Institutuari ere, "demokraziaren alde borrokatu zirenen memoria eta erreparaziorako nahitaezko lanagatik, izan ere, haien oroitzapenaren argiak piztuta iraungo du betiko".\nBegoñako Hilerria 2006an itxi zuten, baina 1813tik 2003ra bitartean (urte horretan egin zen azken lurperatzea) jardunean egon zen. Memoria Historikoaren ikuspegitik duen garrantziaz gain, balio handiko multzoa du XIX. mende amaierako zein XX. mende hasierako hilerrietako arkitektura aztertzeko.\nArtolazabal sailburuak eta Bilboko alkateak proiektua ahalbidetzen duten erakundeen arteko lankidetza aipatu dute; Eusko Jaurlaritzaren eta Bilboko Udalaren arteko lankidetza eta lankidetza publiko-soziala, Gogora Institutuaren eta Aranzadi Zientzia Elkartearen arteko hitzarmenari esker.\nErregistro zibiletatik, parrokia-liburuetatik eta hilerriko bertako erregistroetatik ateratako dokumentazioa da Gogoraren datu-basean jaso dutena, Gerra Zibilean 1936-1945 aldian hildakoekin, eta publikoarentzako eskuragarri dago. Bertan jasotzen denez, gerran hildako 60 biktima daude Begoñako hilerrian.\nHorien artean, borrokalariak eta baita biktima zibilak ere. Zehazki, 1937ko apirilaren 18an Cotorrueloko babeslekuan izandako bonbardaketan hildako pertsona batzuk hilerri horretan lurperatu zituztela ezagutzen da.


Espainiako kontsumitzaileak munduko optimistenen artean daude, ACNielsen aholkularitza-enpresaren arabera. | Consumer\nEspainiako kontsumitzaileak munduko optimistenen artean daude, ACNielsen aholkularitza-enpresaren arabera.\nAzken Konfiantza Indizean erregistratutako erantzunak ez datoz bat Europako gainerako herrialdeen joera negatiboarekin.\nEspainiako kontsumitzaileak munduko optimistenen artean daude lan-perspektibei eta finantza pertsonalei dagokienez, atzo zabaldu zen ACNielsen aholkularitza-enpresaren Konfiantza Indizearen azken azterketaren arabera.\nSei hilean behin berrogei herrialdetako 21.780 kontsumitzaileri Internet bidez galdetzen die bere konfiantza-mailari buruz, eta Espainiako datuak ez datoz bat Europako gainerako herrialdeen joera negatiboarekin; izan ere, duela urtebete zuten ikuspegi ezkorra errotik aldatu da, eta positiboenetako bat dela nabarmendu da.\nHala, Espainiako inkestatutakoen %9k uste du hurrengo hamabi hilabeteetarako lan-aukerak bikainak direla; 2005eko azaroan baino lau puntu gehiago; %65ek uste du onak direla, aurreko azterketan baino bederatzi puntu gehiago, eta %23k bakarrik uste du ez direla hain onak”.\nEuropako batez bestekoa %45ekoa da, eta lan-aukera "bikainak edo onak" espero ditu; %43k, berriz, ez ditu hain onak iruditzen". Gainera, Espainia datorren urterako lan-ikuspegiei buruzko azterketa baikorrenean dauden 40 herrialdeetatik laugarrena da. Kanadak (% 69), Singapurrek (% 70) eta Hong Kongek (% 81) bakarrik gainditu dute.\nHalaber, hazi egin da “datozen hamabi hilabeteetarako finantza pertsonalak begi onez ikusten dituzten kontsumitzaile espainiarren ehunekoa: %70ek onak edo bikainak direla uste du, eta Europakoak baino baikorragoak dira (%54)”.\n“Inkesta egin zaien espainiarren % 30ek bakarrik ikusten ditu gaizki bere finantza pertsonalak datorren urterako; Europako batez bestekoa, berriz, % 45ekoa da”, eta Espainiako % 70ek uste du bere finantza pertsonalen egoera ona edo bikaina dela. Azken ehuneko hori daniarrek eta indiarrek bakarrik gainditzen dute, %83rekin.\nEspainiarren ikuspegi hori izan arren, % 60k ez du uste une egokia denik nahi edo behar dituen gauzak erosteko; % 37k, berriz, kontrakoa dio, eta % 4k, une bikaina dela.\níndice-eu konfiantza kontsumitzaileak


Zure Whatsappeko mezuak ezabatu daitezke gaur! — Gaztezulo\nZure Whatsappeko mezuak ezabatu daitezke gaur!\nZure Whatsappeko mezuak ezabatu daitezke gaur! Android telefonoa badaukazu, albiste hau interesatzen zaizu! https://www.gaztezulo.eus/albisteak/zure-whatsappeko-mezuak-ezabatu-daitezke-gaur https://www.gaztezulo.eus/albisteak/zure-whatsappeko-mezuak-ezabatu-daitezke-gaur/@@download/image/Google-crea-una-app-para-que-puedas-utilizar-respuestas-automáticas-compressor.jpg\nAndroid telefonoa badaukazu, albiste hau interesatzen zaizu!\nGaurtik aurrera, azaroak 12, Android telefonoetako Whatsapp mezuak ezabatuko dituzte. Betirako. Arrazoia? Aplikazioaren eta Googleren arteko azken akordioa. Dirudienez, gaurtik aurrera jasotzen ditugun mezu guztiak zuzenean gure Gmail kontuko Driven gordeko dira, eta hala, bidaltzen dizkiguten mezu guzti horiek ez dute gure mugikorreko espazioa beteko.\nAlbiste ona da, baina kontuz; azken 12 hilabeteetan ez baduzu segurtasun kopiarik egin, orain arte jaso dituzun mezu guztiak betiko galtzeko arriskua duzu. Baina lasai, garaiz zabiltza oraindik; segurtasun kopiarik egiten ez badakizu, jarraitu pauso hauek!\n1) Sartu Whatsappen eta 'Ezarpenak' atala sakatu.\n2) 'Txat' karpeta sakatu eta 'Segurtasun kopia'-ri eman.\n3) 'Gorde' aukeratu.


Elena Lete: "Bergararren beharrei egoki erantzun diegu, eztabaida antzuetan erori barik" - Bergara - Goiena.eus\nElena Lete: "Bergararren beharrei egoki erantzun diegu, eztabaida antzuetan erori barik"\nJokin Bereziartua Lizarazu 2019-05-15 07:03\nEAJren alkategai Elena Lete Munibe plazan.\n2016ko urtarriletik da Bergarako alkate Elena Lete (Bergara, 54 urte) eta dio esperientzia "ikaragarri oparoa eta bizia" izan dela. Pozik dago egindako lanaz: "Erabaki eraginkorrak hartu ditugu proiektuak egingarri bihurtzeko".\nEspainiako hauteskundeetan EH Bildu izan zen alderdi bozkatuena Bergaran –EAJk 86 boto gutxiago jaso zituen–, eta Letek lehia estua espero du: "Beti izaten ditugu emaitza hobeak Legebiltzarrekotan edo udal hauteskundeetan. Hala ere, apirilaren 28an irabaztetik gertu egon ginen Bergaran eta Debagoienean".\nZergatik uste duzu dela EAJri botoa ematea bergararrendako aukera onena?\nBergararren beharrak ulertu egin ditugulako lau urte hauetan, eta egoki erantzun diegulako zalaparta eta eztabaida antzuetan galdu barik. Erabaki eraginkorrak hartu ditugu proiektuak egingarriak bihurtzeko.\nBadirudi Bergaran lehia estua egongo dela EAJren eta EH Bilduren artean...\nHala dirudi. Azken 40 urteetan EAJko edo ezker abertzaleko alkateak egon dira, bakarka edo koalizioan. Ez dago Bergaran hirugarren alderdi indartsurik. Hori horrela da herritarrek euren botoen bitartez horrela izatea nahi dutelako.\nLehen indarra izanez gero, norekin osatuko duzue gobernua?\nLehen indarra izateko esperantza dugu talde eta programa oso onak aurkezten ditugulako. Bozkatuenak bagara gure programa ere bozkatuena izango da, hau da, herriaren nahietatik gertuen dagoena izango da. Beraz, ezin badugu gauzatu guk bakarrik, programa bozkatuenetatik gertuen dagoen beste edozein alderdirekin gobernatzeko prest gaude. Ez da gure nahia garrantzitsuena, baizik eta herriarena.\nNola baloratzen dituzu alkate moduan egindako hiru urteak?\n2016ko urtarrilean hartu nuen nik alkatetza, eta esan beharra daukat esperientzia ikaragarri oparoa eta bizia izan dela, herria eta herritarraren ezagutza askoz ere sakonagoa daukat gaur egun eta horrek pertsona moduan hazten lagundu dit.\nAurreko agintaldian Juanje Alberdik [2015eko EAJren alkategaia] eskatu zidan bere taldean parte hartzea eta oraingoan alderdiak berretsi dit eskaintza; bietan poztasunez jaso dut eta gainera babes handia igarri dut bai alderdiaren aldetik, bai herriko batzarrengandik eta baita alderdiko banakako pertsonen aldetik ere. Alde horretatik esker ona adierazi behar diet guztiei.\nKosta zitzaizun erabakia hartzea?\nEz. Une egokian nengoen, herriaren alde lan egiten jarraitzeko eta hasitako bideari luzapen sendo bat emateko; azken finean uste nuen nire laneko esperientzia eta alkate izan naizen urte hauetako ezagutzak oso baliagarriak izango zirela lan honetan jarraitzeko. Gainera, gaur egungo taldeko sei zinegotzik jarraitzeko borondatea erakutsi zidatenean erabakia hartzea askoz ere errazagoa egin zitzaidan, euren laguntza izango nuela jakiteak asko lagundu zidan.\nNolakoak izan dira zuendako Espainiako hauteskundeetako emaitzak... Bergara mailan? Gipuzkoan? EAE eta Nafarroa mailan?\nGure alderdiarendako zailenak izaten dira hauteskunde orokorrak. Beti izaten ditugu emaitza hobeak Legebiltzarrekotan edo udal hauteskundeetan. Hala eta guztiz ere, irabaztetik gertu egon gara Bergaran eta Debagoienean, eta Gipuzkoan eta EAEn irabazi egin dugu. Nafarroako egoera oso desberdina da eta han pixkanaka zabaltzen doaz gure alderdia eta abertzaletasuna. Baina gorantz goaz Nafarroan ere.\nZe proiektu zehatz gauzatuko zenuke hurrengo lau urteetan ere alkate izango bazina?\nIdeia eta proiektu asko dauzkagu programan eta joango gara plazaratzen, baina orokorrean herriaren aktibitatea suspertzen duten proiektuak gauzatu beharko genituzke, hau da, proiektu traktoreak, herrira aktibitatea erakarriko dutenak. Niretzat, besteak beste, izaera horretako proiektua izango da San Martin plaza berriro urbanizatzea; herriko aktibitateei laguntzeko, komertzioa, ostalaritza, turismoa eta herri bizia eta erakargarriagoa izateko plaza birpentsatu behar dugu, proiektu hori abiatu dugu agintaldi honetan eta hurrengoan gauzatzea proposatuko dugu.\nHonekin guztiz lotuta dago seminarioko lur azpiko parkinga; ziur gaude hori ere proiektu traktorea eta bizitasun suspertzailea izango dela; hurrengo agintaldian egingo da obra hori. Bergarak denbora luzez egon da horren zain eta gure ikuspuntutik aparkalekuaren beharra nabarmena da.\nEta ze hiru gauza egingo zenituzke lehendabizi?\nAlkateak gobernua osatu beharko du era praktiko baten eta Udalaren egitura berria planteatu beharko du. Baina galdera era zabalago batean ulertuta, hiru gauza egingo nituzke: lehengoa,gizarte eragileei gurekin lan egiteko gonbidapena luzatzea; bigarrena, gure hauteskundeetako programa betetzeko asmoarekin gatozela adieraztea; eta, hirugarrena, kudeaketan eraginkorra izateko dagokion udal antolakuntza egituratzea.\nEta zure herria hobetzeko hiru neurri?\nGure programako hiru zutabe garrantzitsutatik aterako ditut hiru neurri egingarri: lehenean gizartea dago eta horren premiak asetzea, eta lan horretan hirugarren adinak izan behar du lehentasuna. Haiendako zerbitzuak hobetu eta aberastu behar ditugu premiak gero eta handiagoak direlako. Bigarrena da aktibitatea sortzea, indartzea eta egonkortzea litzateke, eta pausuak emango ditugu gune industrialak berpizteko Candy-ren gunearekin egin dugun moduan; agian hurrengo agintaldian Tavex zaharra berrerabiltzeko aukera izango dugu. Eta hirugarrena –edo lehengoa, ez dakit zer esan–, Bergarak 30 urtetan zain egon den aparkalekua egitea, erdigunean egitea eta hori izatea inguru guztiko aktibitatearen bultzatzailea.\nZure agintaldiko zerekin zaude bereziki gustura edo harro?\nOso agintaldi oparoa izan da eta gauza askorekin nago harro, baina gehien bat aurreko hauteskunde garaian hitza betetzera etorri ginela esan genuelako eta hitz bete egin dugulako nago oso harro: zabor bilketaren sistema, Agorrosingo harmaila, Boluko frontoia, Seminarixoa aretoa, Larramendiko industriagunea... Ausartak izan gara eta herriarekin konpartitu ditugu erabaki horiek eta proiektuen garapena; hogeitik gora izan dira partaidetza prozesuak eta bi herri galdeketa egin ditugu, lotesleak izan direnak. Gainera hori guztia egin dugu oposizioren aurkako jarrera iraunkor batekin, eta arrazoiketa barik ezezko erantzuna jaso dugu Bergararako estrategikoak diren proiektuetan.\nZure alderdiak zein alorretan, eragin nahi du bereziki datozen lau urteotan?\nGizartearen ongizatean, bereziki hirugarren adinean. Baita ere lan baldintzak hobetzeko beharra daukaten gizarte sektore batzuk –emakumeak, gizarteratzeko prozesuetan daudenak...– eta horretan erakunde guztien arteko lana egin behar dugu. Bestalde, saiatu behar gara Bergarako kokapen estrategikoari ahalik eta etekin handiena ateratzen, aktibitate ekonomikoetan turismoan eta kultura arloan.\nZure herria nolakoa den kanpoko bati azaldu beharko bazenio, ze kontatuko zenioke?\nEtor dadila ikustera. Deskargako errepidea bukatu denetik oraindik gertuago gaude, eta ikus dezala gure herria eta hitz egin dezala bergararrekin. Harro gaude gure herriarekin, baina harrokeriarik gabe. Asko jaso dugu iraganetik baina ez gara konformatzen jasotakoari eustearekin. Ekintzaileak gara, gehiago nahi dugu, herri honek merezi du.\nDaukan herri izaera. Ia denetarik daukagu eta ia dena gertu dago, denak ezagutzen gara eta gertutasuna igartzen da; umeak txikiak zirenean lagungarria zela igartzen nuen eta jende nagusiarekin ere berdin dela esango nuke.\nEta Bergarako txokorik gustukoena?\nOso gustuko dauzkat zapatuko azoka, bidegorriko ibilbideak eta igerilekuak; baina bereziki gustatzen zait kide garen bi elkarteetara joatea familiarekin edo lagunekin, Lasai Toki elkartean edo San Juan elkartean. Etxean egongo banintz bezala sentitzen naiz; guztiak ezagunak eta laguntzeko prest.\nFeminista zara? Zer egin zenuen martxoaren 8an? Nolako mobilizazioak iruditzen zaizkizu?\nDesberdintasunak irauten duten bitartean feminista izango naiz, noski. Hausnartzeko eguna izan zen niretzat aurtengo martxoaren 8a, eta lagunak diren beste emakume batzuekin konpartitu nuen. Oso mobilizazio garrantzitsuak dira: gizartea eta pertsonak kontzientziatzeko eta aldarazteko oso eraginkorrak iruditu zitzaizkidan baina oraindik ibilbide luzea daukagu aurretik.\nZuenean zeinek egiten ditu etxeko lanak?\nGure etxean oreka baten egin ditugu etxeko lanak eta orekan eraman dugu seme alaben heziketa. Hala ere, aitortu behar dut alkate naizenetik nire senarrak ardura gehiago hartu duela eta oreka apur bat urratu dudala.\nZe iritzi duzu muturreko eskuinaren gorakadaz?\nGaur egungo politikaren eredurik txarrenak dira, eta eskerrak Bergaratik urrin daudela.\nEdozein zerrendatan aurkezten diren herritarrei eman gura dizkiet eskerrak, gure herriak onena merezi du eta horrenbeste aukera eta pertsona lanerako prest ikustea poztekoa da. Ez da erraza gaur egungo gizarte honetan pausu hori ematea.


Irekia Eusko Jaurlaritza - Gobierno Vasco :: Marcos Muro: “Donostia ekintzailetzarako leku ona da”\nMarcos Muro: “Donostia ekintzailetzarako leku …\n<img src="https://www.irekia.euskadi.eus/uploads/cover_photos/45564/original/donosti_up_2018.jpg" style="max-width:100%" alt="" />\nEusko Jaurlaritzako Enplegu eta Gazteriako sailburuordea, “Donostia Up!” jardunaldian\nMartxoan, 8.384 langabe zeuden erregistratuta Donostia-San Sebastianen; langabeziaren indizea % 9,5ekoa zen. Beherantz doa, pixkanaka\nGoia alkatearekin batera, zera azaldu du: “ekoizpen-eredu sendoa eragingo duen giroa bultzatzeko beharra, enplegu gehiago eta hobea duena eta lan-merkatutik urrutiago dauden pertsonentzako aukerak eskaintzen dituena”.\nDSS 27 04 18\nMarcos Muro Eusko Jaurlaritzako Enplegu eta Gazteriako sailburuordeak gaur goizean Gipuzkoako hiriburuko udalak antolatutako “Donostia Up!” izeneko topaketan esan du “Donostia-San Sebastianek aurrean ekintzailetzaren balioa eta barruan ekitea aukera gisa aprobetxatzeko parada duela, baita enplegua bilatzeko eta sortzeko ere”.\n“Euskadi eta Donostia ekintzailetzarako leku onak dira”, esan du Marcos Murok, “eta ekintzailetzaren kultura sustatzea, ekintzailetza gaikuntza sendotzea, masa kritikoa areagotzea eta finantzaketara eta merkatuetara sarbide ematea enpleguaren arloan abian ditugun plan eta estrategietan dauzkagun helburu estrategikoen parte diren eginkizunak dira”.\nDonostiako Miramar Jauregian egin den ekitaldia Eva Monentek aurkeztu du eta, bertan, Eneko Goia alkateak, Ernesto Gasco zinegotziak eta alkateordeak, Alberto Cogollos “Innovated to use” enpresakoak, Eukene Sobreviela enplegua bilatzen ari den donostiarrak, Aitor Uriondo Axular ikastetxeko zuzendariak eta Denis Itxaso foru-diputatuak parte hartu dute. Bertan, Marcos Murok gogora ekarri du “Lanbidek, martxoaren amaieran, 8.384 pertsona zituela langabezian erregistratuta Donostia-San Sebastianen, eta langabeziaren indizea % 9,5ekoa zela”.\n“Eusko Jaurlaritzaren helburua da langabezia-tasak % 10etik behera egitea Euskadin, eta eginkizun horretan Donostia Up! bezalako programak eta zabalkunderako jarduketak oso baliagarriak dira; izan ere, ez gara % 9,5 horrekin konformatuko”, esan du Murok.\nEnplegu eta Gazteriako sailburuordeak azaldu du “azken hamabi hileetan Lanbidek 717 langabe gutxiago izan dituela Donostian, baina errealitate hori ez dela oztopo izan behar, oraindik erronka garrantzitsuak baititugu aurretik. Erakundeen lana da ekoizpen-eredu sendoa eragingo duen giroa bultzatzea, enplegu gehiago eta hobea duena eta, batez ere, lan-merkatutik urrutiago dauden pertsonentzako aukerak eskaintzen dituena”.\n“Eusko Jaurlaritzak erronka horiei, 2020rako Enpleguaren Euskal Estrategiak dioen bezala, lankidetzan eta sareko lanean oinarrituta heltzen die. Donostia Up! eragileen arteko lankidetza horren adibide da; izan ere, Donostia leku ona da ekintzailetzarako”.\nRT @lanbideejgv: Marcos Muro: “Donostia ekintzailetzarako leku ona da” https://t.co/nYSGxqL4tc https://t.co/YRecAzWxlI\nMarcos Muro: “Donostia ekintzailetzarako leku ona da” https://t.co/nYSGxqL4tc https://t.co/YRecAzWxlI\ndonosti_up_2018.jpg 80 KB (jpg)\nEneko Goia, Denis Itsaso, Ernesto Gasco


Aurten ez da Aste Nagusirik egongo Zarautzen - Noticia detalle - Zarautz\nAurten ez da Aste Nagusirik egongo Zarautzen\nAURTEN ASTE NAGUSIRIK EGONGO EZ DELA GOGORARAZI DU ZARAUZKO UDALAK\nCOVID-19ren pandemia dela eta, azken hilabeteetan hartutako neurrien artean, Zarauzko Udaleko Udal Gobernuak abuztuaren erdialdean ospatzen den "Aste Nagusiko" ekitaldi gehienak bertan behera uztea erabaki zuen.\nBizi dugun egoera delikatuaren aurrean eta Osasun Publikoaren jarraibideak kontuan hartuta, pilaketak eta arrisku-egoerak saihesteko, aurten ez da kontzerturik, berbenarik, su artifizialik, erraldoirik ezta buruhandirik izango Zarauzko kaleetan.\nHilaren 14ko Salbe tradizionalaz eta Ama Birjinaren omenezko Meza Nagusiaz gain, hilaren 15ean, profesionalen arteko pilota partida programatuak daude, hilaren 14an eta 16an Aritzbatalde pilotalekuan jokatuko direnak, bai eta traineru estropadak ere: Zarauzko XLII. Ikurriña, gizonezkoetan, eta Zarauzko XII. Ikurriña, emakumezkoetan. Larunbatean, hilaren 15ean, 17:40etatik aurrera eta igandean 11:30ean. Traineruen estropadak zuzenean jarraitu ahal izango dira Euskal Telebistaren bitartez, Zarautz- Getaria oinezkoen pasealekua segurtasunagatik itxita egongo baita.\nZarauzko Udalak herritarrei higiene neurriak areagotzeko eta urruntze sozialari eusteko gogorarazten die. Era berean, gogorarazi nahi da maskara erabiltzea derrigorrezkoa dela.


'Bitcoin' diru birtualaz hizketan hasiko du denboraldia ZarautzOn elkarteak - zarauzkohitza.eus\n'Bitcoin' diru birtualaz hizketan hasiko du denboraldia ZarautzOn elkarteak\nOnintza Lete Arrieta 2018-02-09 12:53 gizartea\nIbai Gesalaga zarauztarrak emango du hitzaldia asteartean 19:30ean Antoniano aretoan. Uda partera arte antolatu dituzten konferentzien eta ekitaldien berri eman dute gaur prentsaurrean.\nEzkerretik hasita, Jesus Mari Iraola, Ibai Gesalaga eta Natalia Vahl. | Ikusi handiago | Argazki originala\nBitcoin: iraultza ala burbuila? izenburupean hitz egingo du Ibai Gesalaga zarauztarrak astearteko hitzaldian. Finantza pertsonaletako coach-a da, eta diru birtualaz azalpenak emango ditu, herritarrek hobeto uler dezaten "azkenaldian horrenbeste entzuten den kontzeptua".\nHerritarrak hitzaldira joatera animatu ditu, eta horregatik prentsaurrekoan ez ditu azalpen asko eman nahi izan. Hori bai, berak uste du datozen urteetan zeharo aldatuko dela diruaren mundua eta herritarrek harekin harremantzeko duten modua. "Oraindik hastapenetan gaude, baina Internetek urte gutxira iraultza eragin zuen bezalaxe, diru birtualak ere goitik behera aldatuko du gaur egun ezagutzen duguna. Esaterako, orain jaiotzen diren umeek ez dute dirua erabiliko guk erabiltzen dugun moduan; diru birtuala erabiliko dute".\nDiru birtuala zer den ere esan du: dirua bitartekorik gabe erabiltzea eta pasatzea pertsonen artean. Horren garrantziaz jabetzeko, beti adibide bat jartzen duela azaldu du: "Ez zaigu okurritzen komunikabide bakarra egotea eta berori estatuak kontrolatzea. Bada, momentu honetan hori gertatzen da diruarekin. Horregatik dakar hainbesteko aldaketa diru birtualak".\nBitcoin kontzeptua puri-purian dagoelako aukeratu dute gaia ZarautzOn elkartekoek denboraldia hasteko. Juan Mari Iraola lehendakariak gogorarazi du elkartearen helburuetako bat dela berrikuntzak herritarrengana gerturatzea. "Eta zerbait baldin bada berritzailea, hori gai hau da", esan du.\nDenboraldiko hitzaldi eta ekitaldiak, erabakita\nAurreko urteetan bezala, aurten ere urtea bi zatitan banatu dute. Ekitaldien datak gerturatu ahala informazio zehatzagoa emango dute, baina uda arterakoak aipatu egin ditu Natalia Vahl lehendakariordeak. Hala, Martxoaren 8arekin lotutako hitzaldi bat eskainiko du Josetxu Rivierek aste horretan. Izenburua, hauxe: Berdintasunaren erronka: gizonak gizarte eredu berri baten aurrean.\nMartxoan beste hitzaldi bat ere izango dute. Manu Olariaga Teknaliako estrategia eta berrikuntza zuzendariak hartuko du parte.\nMaiatzean, berriz, EHUko proposamen bati helduko diote: zientzia eta bertsolaritza uztartzea, alegia. "Bizkaian arrakasta handia izan du, eta orain Gipuzkoan esperimentatu nahi dugu", esan du Vahlek.\nHorrez gain, 15-20 laguneko tailerrak egingo dituzte. Lau tailer antolatu dituzte udara bitartean: blockchain-ari buruzkoa (bitcoin diru birtuala sortzeko beharrezko elementua da); bilera eraginkorrak egiteari buruzkoa; elikadura osasuntsuari buruzkoa; eta Maiatzaren 68ari buruzkoa.\nAzkenik, hiru bisita gidatu prestatu dituzte: "Donostiako Untzi Museo eraberritura joango gara, Goizuetako beltza izango da beste bisita bat, eta EITBren Bilboko instalazioena, hirugarrena", jakinarazi du Vahlek.\nBestalde, ZarautzOn elkarteak bere ibilbidean lortu dituen datuak aipatu ditu Iraolak. 2014an hasi ziren hitzaldiak eta ekitaldiak antolatzen zarauztarrentzat, eta lau urtean 40 konferentzia, sei tailer eta 13 bisita gidatu eskaini dituzte. Horrez gain, bi dokumental egin dituzte. Hitzaldietan "5.451 ikusle presentzial izan ditugu, eta 2.646 lagunek streaming bidez jarraitu dituzte gure saioak", nabarmendu du.


Internet bidez eskura daitezke erosketa bonuak - Azkoitia - Maxixatzen.eus\nInternet bidez eskura daitezke erosketa bonuak\nMaxixatzen.eus 2020-05-22 12:33\nHerritarrak, atzo, erosketa bonuak eskuratzeko ilaran.\nSaltzen jarritako 1.000 bonutatik 724 saldu zirela jakinarazi du Azkoitiko Udalak. Horietatik 405 Internet bidez erosi zituzten herritarrek eta 319 Kontzejupean.\nAtzo jarri zituen Azkoitiko Udalak, Herrixen merkatari elkartearekin batera, "merkataritza txikiari laguntzeko" erosketa bonuak salgai. 1.000 bonutatik 724 saldu ziren, 405 Internet bidez eta 319 Kontzejupean egindako aurrez aurreko salmentan. Oraindik, beraz, badago erosketa bonuak eskuratzeko aukera. Udalak herritarrak animatu nahi izan ditu falta diren erosketa bonuak eskuratzera "merkataritza berpizten laguntzeko, COVID-19ak eragindako krisia eta gero".\nAna Azkoitia Ogasun zinegotziaren hitzetan, aurten erabaki da "bonuek sektore ezberdinetan izan behar dutela erabilgarria, kanpainaren helburua delako kontsumoa establezimendu mota guztietara zabaltzea ahalik eta bidezkoena izan dadin. Hori, askok eragozpen modura ikusten dute, ez dutelako sektore guztietan berdin kontsumitzen, baina ohartu behar dugu bonu kanpaina hau establezimenduei laguntzeko dela eta helburu hori betetzeko, erosle bakoitzak 20 euroko gehigarria jasoko du", azaldu du Azkoitiak.\nUdalak jakinarazi du, bonuak sektoreka banatzeko erabakia Herrixen merkatari elkartearekin adostu zuela. "Aurreko kanpainan bonuen gehiengoa elikagaien saltokietan erabili ziren. Oraingoan sektore bakar batean kontzentratu beharrean kontsumoa, zabaldu egin nahi izan da", nabarmendu du.\nFalta diren 276 bonuak Internet bidez salduko dituzte. Azkoitiko Udalaren webgunean edota Dendagoren webgunean eskura daitezke erosketa bonuak. Bakoitzak gehienez bi eskuratu ahalko ditu.\nBonuak erabiltzeko epea ekainaren 30 artekoa da. "Ez dugu data gehiegi luzatu nahi izan, komertzioak orain behar duelako laguntza. Noski, gero ere beharko du, baina orain bultzada bat ematea garrantzitsua da", azaldu du Ana Azkoitiak. Aurreratu duenez, gainera, udazkenean antzeko beste kanpaina abiatzeko asmoa du udalak.


Datu Baseen Tratamendua - Datu Baseen Tratamendu Enpresa\nDATU-BASEEN TRATAMENDU EGOKIA EGITEN DUGU\nGureak Marketingen datu baseen tratamendu zerbitzu desberdinak eskaintzen dizkiegu gure bezeroei. Tratamendu hauei esker, datu base hauen analisitik alde batetik, eta ustiapenetik beste batetik ateratako informazioa aberasgarriagoa izango da. Baita datu basean oinarriturik egindako marketingeko akzioen emaitza ere.\nDatuen etengabeko hobekuntza datuen homogeneizazioren bidez. INFORMAZIO +\nFitxategien bateratzea eta bikoiztutako erregistroak aurkitzea eraginkortasuna hobetzeko. INFORMAZIO +\nErregistro berrien sorkuntza, gaurkotzea eta datu berriak gehitzea. INFORMAZIO +\nDATU-BASEEN TRATAMENDUEN GARAPENEAN ADITUAK\nEskaintzen ditugun zerbitzuen artean, normalizazioa, dedpuplikazioa eta aberastea ditugu besteak beste. Prozesu hauei esker, akzio pertsonalizatu eta eraginkorragoak eraikitzeko gai izango gara.\nZerbitzu hauek eskaintzeko erabiltzen dugun metodologia eta teknologia, garai berri hauetara egokitutakoa da. Izan ere, beste hainbat sektoretan bezalaxe, hemen ere egokitzeko beharra izan dugu. Egokitzeko gaitasun honi esker, datu base tratamendu aurreratuak eskaintzen dizkiegu gure bezeroei beti ere, helburu estrategikoak alde batera utzi gabe.\nBEZEROAREKIN ELKAR LAN EGITEN DUGU\nBezeroarekin elkar lan egiten dugu bere etxeko altxorra, hau da, datu basea eguneratuta egoteko uneoro.


Musikariak ikastetxeetan - hamaika telebista\nMusikariak ikastetxeetan: Rafa Rueda\nRafa Ruedarekin murgildu gara ikastetxeko gelan, bere sorkuntza prozesuaz eta musikarekiko grinaz hitz egin digu.\nMusikariak ikastetxeetan: Mikel Inun\nAste honetako musikariak ikastetxeetan saioan, Mikel Inun musikariarekin izango gara. Berarekin Euskal Herriko rock talde ezberdinak ezagutu ditugu: Su ta gar, PILT, Exkixu, Gatibu, Kerobia... eta gehiago! Ikusi hemen saioa.\nMusikariak Ikastetxeetan: Jon Basaguren\nMusikariak ikastetxeetan saioan, Jon Basaguren artistarekin izan gara gaur. 90. hamarkadara egingo dugu salto berarekin eta hamarkada horretako talde famatuenak ezagutuko ditugu: Negu Gorriak, Joxe Ripiau, BAP, Anestesia..\nMusikariak ikastetxeetan: Ines Osinaga\nInes Osinaga musikaria da Musikariak Ikastetxeetan saioko 5. protagonista. Oholtzan emakumeek duten presentziaz hitz egingo dugu: Sorkun, Aiora Renteria (Zea Mays), Niña Coyote eta Chica Tornado...\nMusikariak ikastetxeetan: Pantxix Bidart\nPantxix Bidarterekin Ipar Euskal Herriko bakarlarien loraldia ezagutu dugu: Pantxoa eta Peio, Niko Etxart..etab.\nMusikariak ikastetxeetan: Tristtan Mourguy\nTristan Mourguy-rekin batera, Musikariak ikastetxeetan egitasmoaren barruan ezagutuko ditugu Euskal Herriko bakarlariak: Petti, Anari...\nMusikariak ikastetxeetan: Joseba Irazoki\nJoseba Irazoki izango dug umusiakriak ikastetxeetan egitasmoan; berarekin batera, euskal folk doinuak ezagutuko ditugu: oskorri, itoiz, hertzainak...


I’m bizi ekitaldia Durangaldera itzuli da. – Gaztedidurangaldea\nUrriaren 23tik 25era Durangaldeak berriro ere I’m Bizi ospatuko du: I’m Bizi data adierazgarri bezala ezartzen ari den eskualdeko gazteentzako urteroko hitzordua da, baina baita enpresa, unibertsitate eta zentro profesionalentzat ere.\nI’m Bizi-k urtero jarduera desberdinak proposatzen ditu, gazteei beren proiekzioan eta garapen profesionalean laguntzea eta enplegu eta karrera aukerak sortzeko asmoarekin. Hori dela eta, lan-eremurik egokiena gazte bakoitzaren fasearen arabera egokitzeko, bere programa hiru datetan banatzen du, lan mundurako aurreko 3 etapak bereizten dituena: DBHko ikasleak, batxilergoko ikasleak eta Lanbide heziketa.\nEkitaldian gazteek, ikasleek eta profesionalek espazioa partekatuko dute etorkizuneko prestakuntza eta lan aukerak ezagutzeko. Gazteek ere joera berrien lanari eta ezagutzara zuzendutako jarduera desberdinetan parte hartuko dute, baita zeharkako gaitasunak garatuko dituzten tailer eta dinamiketan ere.\nEdizio honetako programak hitzaldiak, mahai-inguruak, tailerrak eta dinamikak biltzen ditu; eta eskualdeko profesionalekin, arrakasta kasuekin, unibertsitateekin, prestakuntza zentroekin eta enpresekin izandako topaketak nabarmentzen ditu. Ekitaldi honi esker, gazteek eta eragileek ezberdinek, eskualdeak biltzen dituen aukerak ezagutzeko aukera ematen du, tokian tokiko talentua lortzeko apustua eta garapena ahalbidetuz.\nI’m Bizi ekimena TAZEBAEZ kooperatibak antolatzen du eta Gaztedi Durangaldea akordioaren baitan jaio zen, helburua da gazteei zuzendutako zerbitzuak eta ekintzak sustatzea. Gaztedi Durangaldea, Durangaldeko 12 udalerrik sustatzen dute: Abadiño, Zornotza, Berriz, Durango, Elorrio, Ermua, Garai, Iurreta, Izurtza, Mallabia, Mañaria eta Zaldibar; Bizkaiko Foru Aldundiaren eskutik.


Itsasoa, iparretik zein hegotik begiratua eta norberaren eta gizartearen bilaketen metafora gisa, Elba Martínezen eta Consuegra Romeroren erakusketan | Ayuntamiento de Pamplona\nItsasoa, iparretik zein hegotik begiratua eta norberaren eta gizartearen bilaketen metafora gisa, Elba Martínezen eta Consuegra Romeroren erakusketan\nErakusketa, Romerok bolalumaz egindako marrazkiak eta Martínezen instalazioak ikusgai dituela, ekainaren 30a arte bisitatu ahal da, Mistoen Eraikinean\n2019ko Maiatza 24a\nBi artistak (bata iparrekoa eta bestea hegokoa) urrutitik edukitako elkarrizketatik sortu da ekainaren 30a arte Mistoen Eraikinean ikusi ahal den erakusketa. Elba Martínezen eta Consuegra Romeroren lana, sormen-prozesu osoan Susi Blas komisarioak lagundua, bi artisten erakusketan islatu da, Ostruka bat izan liteke... bi dira baina. Kaixo, itsasoa hautsi egin da izenburupean. Beti elkarrengandik urrun, orain dela bi egun aretoan topo egin arte, bi artistek edukitako elkarrizketarako abiapuntua itsasoa izan da, irrikak, beldurrak eta itxaropena zein norberaren eta gizartearen bilaketak aditzera emateko metaforma gisa. Lanek bai itsasoak migrazioan hartzen duen adiera bai haren ikur amultsua jasotzen dute.\nAfektibitate- eta lan-bizitza, estutasun-inguruabarretan ibilbide artistikoa garatzeko zailtasunak, olerkiarekiko maitasuna eta konpromiso feminista izan dira amankomuneko gaietako batzuk. Gaur, prentsaurrekoan, xehetasun guztiak azaldu dituzte Maitena Muruzabal Kultura eta Hezkuntzako Alorreko zuzendariak, bi artistek –Elba Martínez zein Consuegra Romero– eta Susana Blas komisarioak.\nMistoen Eraikineko lehen solairuko nabe bakoitzean erakusketaren protagonistetako baten lana dago: Consuegra Romerorenean bolalumaz egindako marrazkiak, eta Elba Martínezenean, honen instalazioak. Erakusketa asteartetik ostiralera ikus daiteke, 18:30etik 21:00etara; larunbatetan, 12:00etatik 14:00etara eta 18:30etik 21:00etara; eta igande eta jaiegunetan, 12:00etatik 14:00etara.\nErakusketaren aurkezpenean azaldu denez, Consuegra Romerok “urteak eman ditu bolaluma urdinez marrazten, su eta gar; eta horrela irrika, amorrua, edertasuna zein kontsolamendua darizkien emozio-paisaiak sortu ditu. Tinta-erritua saria zein zigorra da”. Elba Martínezengan “artea eta bizitza bereiztea ezinezkoa da. Aztoratzen duen gaitasuna du olerkigintzan, margolaritzan, argazkigintzan zein instalazioetan. Ausart eta ziztatzaile. Elbak giltza lapurtzen du, eta, gauez, itxitako gelan sartzen da hor gertatzen dena guztioi kontatzeko”.\nSormen-elkarrizketa, egiaz, ilusioz eta minez betea, ikusizko arteei eta olerkigintzari buruzkoa\nErakusketa muntatzeko Iruñean topo egin aurretik, hilabeteak eman dituzte elkarri idazten Elba Martínezek, Donostiatik, eta Consuegra Romero, Ceutatik. Erakusketaren komisarioak azaldu duenez, “orain arte, inoiz ez nintzen horrelako sormen-elkarrizketa baten komisario izan, horren beteta, egiaz, ilusioz eta minez. Nork bere proiektua sortu du ikusizko arteak eta olerkia bilbatuz. Biek idatzi egiten dute, eta jaso nuen lehena bertsoak izan ziren”.\nElbak bere lanari buruz zera esan zuen: “Instalazio hauek irudikapenari eta harridurari buruz hitz egiten didate. Olerkiak ere idazten ari naiz, eta horiekin zerbait plastiko egin nahiko nuke”. Susana Blasek zera erantsi du: “Maparen erdigunetik lagundu ditut nik, haien ikuskerek liluratuta, haien gau-otoitzen edertasun aztoragarrian buru-belarri sartuta. Behatuz, adi, erne egon naiz... baloia pasatzen saiatuz, hori galdu eta, jokoak jarrai zezan, zuhaixken artean sartu behar zenean. Itsasoa, erreferente; maitasunaren jainkotegia... eta heriotzarena. Itsasoren irudi hori argazkietan ikusi ahal da, eta hark ekarritako gauzetan, familiari egindako omenaldia direlarik.\nConsuegra Romerok bere aldetik, zera idatzi zuen: “Badakizu zertan ari nintzen pentsatzen? Euskal Autonomi Erkidegoa eta Ceuta marra batez lotzen badituzu, erdian zeu zaude, Madril. Eguneko itsasoa eta gauekoa ezberdinak dira”. Itsaso horretan, aurkezpenean emozioz azaldu duenez, milaka pertsona hiltzen dira, beren herrialdeetatik ateratzera behartuta. Laburbilduz, Susana Blasek aitortu du “arte egitea bizirik irauteko beharrezkoa duten bi artisten intuizio-unean egotea oparia da. Artea, sendagai zein elikagai”.\nElba Martínezen artelanak, 50 talde-erakusketetan eta 14 bakarkakoetan\nElba Martínez (Iruña, 1974) Donostian bizi da. Grabatuan eta Estanpazioan graduduna da Oviedoko Arte Eskolan, eta Arte Ederretako lizentziaduna, Dublingo National College of Art and Design-en, Granadako Unibertsitatean ikasti ostean. Bere prestakuntza Artea, Sormena eta Ikerketari buruzko master batez osatu du, eta hainbat argazkigintza-lantegi ere egin ditu Artelekun, Karen Knörr, Hellen Van Meene, Oscar Molina eta Eduardo Momeñeren eskutik; baita ere, litografia- eta serigrafia-lantegiak, Don Herbert eta Pepe Albaceteren eskutik, hurrenez hurren. 2016tik 2018ra toki-lagapena izan du Tabakaleran. 2009tik Irungo Kunsthalgo irakasle-taldeko kidea da.\n1998an lehen aldiz talde-erakusketa batean parte hartu zuenetik, horren lanak 50 talde-erakusketetan eta 14 bakarkakoetan izan dira ikusgai. Lanak ikusgai dituzten galeriak dauden hirien zerrenda luzean, honako hauek daude, besteak beste: Biarritz, Donostia, Kordoba, Bilbo, Viena, Newcastle, Zumaia, Beasain, Madril, Basauri, Baiona, Bartzelona eta Gasteiz. Horrez gain, museo eta erakusketa-areto hauek daude: Jorge Oteiza fundazioa, Nafarroako Museoa, Artium, Arteleku, Uharteko Arte Garaikidearen Museoa, Kondestablearen jauregia, Madrilgo Arte Ederren Zirkulua, Madrilgo CAN aretoa, Gustavo de Maeztu museoa eta Ziudadela. Hainbat sari jaso ditu, hala nola Iruña eta Artista Gazteak, Nafarroako Topaketak eta INJUVEko XIX. Arte-erakusketakoa; baita hainbat beka ere, Arte plastikoen eta ikus-entzunezkoen sorkuntzarako, Nafarroako Gobernuaren zein Eusko Jaurlaritzaren eskutik.\nConsuegra Romerok bolalumaz egindako marrazkiak\nConsuegra Romerok (Pozoblanco, Kordoba, 1982), Granadan Arte Ederrak ikasi ostean, marrazkigintza eta margolaritza hartu zituen lanaren ardatz; eta gero arte digitala txertatu zuen sormen-prozesuan. 2015eko udan izan zuen topaketarik zuzenena marrazkigintzarekin, krisi existentzial bat bizitzen ari zela. Artean zeukan esperientzian inflexio-puntua izan zen gertaera hori. Horrezkero, beti bolalumaz marraztu du.\nArt Concept Alternative galeriaren bidez parte hartu duen azken erakusketen artean daude Gurutzatu diren bideak talde-erakusketa, Orihuelan (Alacant), eta Estatu Batuetako bi arte-azoka: Boston International Fine Art Show eta Pinta Miami. Azken hamabost urteotan horren lanak Madril, Málaga, Lisboa, Alacant, Bartzelona, Valentzia eta Mallorcan izan dira ikusgai.\nSusana Blas, penintsula osoko erakusketetan komisario\nSusana Blas Brunel (Madril, 1969) arte garaikidearen komisarioa eta historialaria da. Ikus-entzunezkoetan espezializatuta, 1999tik Metrópolis telebistako kultur saioaren (TVE2) gidoilaria da. 2016an MAV (Emakumeak Ikusizko Arteetan) saria jaso zuen; eta 2017an Blanco, Negro y Magenta saria. MAVeko aholkularien batzordekidea da, eta ikertzailea, Cuencako Arte Ederren Unibertsitateko ARES proiektuan (Espainiako artean ikus-entzunezkoetan jarraitzen diren arte-jardunbideen artxiboa eta azterketa kritikoa. Identitatea eta bitarteko berriak).\nBideo-ziklo eta erakusketa andanaren komisarioa izan da, honako toki hauetakoak, esaterako: Photoespaña, Reina Sofía Museoa, La Casa Encendida, Zaragozako Juan Francés Aretoa, Gasteizko Montehermoso Kultur Zentroa, Vigoko MARCO, Cervantes Institutua, Madrilgo Tabakalera Zaharra, Gijóngo Gema Llamazares Galeria , Madrilgo El cuarto de invitados, Madrilgo Masquelibros, Granadako Errege Ospitalea, Alcobendasko Arte Zentroa eta Granadako Condes de Gabia Jauregia.


Olaberriko Herri Eskola festarako prest | El Diario Vasco\nEkainaren 9an egingo den Gipuzkoako eskola txikien jaia antolatzeaz arduratu da, hauek herrigintzan duten garrantzia azpimarratuz\nOLATZ ELOSEGIOLABERRIA. Sábado, 1 junio 2013, 04:51\n1988an lehen aldiz antolatu zenetik, urtero ekainean, Gipuzkoako herri txiki edo auzoren batean, Eskola Txikien jaia ospa- tzen da. Haren xedea, eskola txikien komunitatea elkartu eta, festa giroan, gogoratzea zein garrantzitsua den herri eta auzo txikien biziraupenerako, herritarrak hezi eta erro-tzeko, eskola herria edota auzoan izatea. Aurten Olaberriako Herri Eskolari egokitu zaio hura antola-tzea, eta ekainaren 9an burutuko da.\nAtzo aurkeztu zuten ikastetxean eta hantxe izan ziren Gema Gonzalez Txabarri, Jaurlaritzako Hezkun-tza delegatua; Nagore Inurrategi, Gipuzkoako eskola txikien koordinakundeko lehenkaria: Mikel Goñi, eskola txikien irakasleen koordina-tzailea; Baikara-ko Patxi Zubizarreta; Jokin Garmendia, Olaberriko alkatea; Miren Goikoetxea Herri Eskolako zuzendaria; Leire Azkona guraso elkarteko ordezkaria; eta ikasleak beraiek ere. Haien izenean Maddi Amoztegi eta Iker Gonzálezek hitz egin zuten.\n«Joan den urtean koordinakundetik aurten ospatuko den festaren ardura Olaberriko herriak hartzeko proposamena luzatu ziguten eta hasiera batetan errespetu handia eman zigun arren, ondo pentsatuta, momentu egokia zela ere iruditu zitzaigun. Azken urteotan egindako lanaren ondorioz, Olaberriko gure eskola txikia inoiz baino biziago dagoela erakusteko aukera emateaz gain herrira begira jartzeko eta herritarrak eskola ingurura erakartzeko aukera ematen zigun», azaldu zuen Leire Azkonak.\nEta herria inplikatu omen da, Udala buru jarrita. «Gure gazteek herriarekiko lotura gal ez dezaten eta etorkizunean ere olaberritar sentitzeko ezinbestekoa da eskola herrian izatea eta beraien, munduarekiko lehen harremana, herrian bertan hastea, eskolan. Lehen mailako garrantzia ematen diogu eskola bera bultzatzeko baliabideak jartzeari», adierazi zuen alkateak. «Herriaren nortasuna bultzatu nahi dugu gure eskoletatik, etorkizuneko herritarren sustraiak ongi errotu txikitik handira joanez, gertutik urrutira, bertakotik kanpokora: herri txikitik mundu zabalera», azpimarratu zuen, bere aldetik, Mikel Goñik.\nEgun Gipuzkoan 26 eskola txiki daude, guztiak ere sare publikoan, eta gehienak landa eremu euskaldunean. Eskolek 6 ikasgela edo gutxiago dituzte, eta Haur eta Lehen Hezkuntzan eskaintzen dute. Olaberriako Herri Eskolak 42 ikasle ditu lau gelatan banatuta. Oraingoz 4. mailara arte eskaintzen du, baina bi urte barru Lehen Hezkuntza osoa eskaintzea da asmoa. Horrez gain, garraioa, jangela eta haurtzaindegi zerbitzuak ere eskaintzen ditu.\nEkainaren 9an Olaberrian ospatu den Eskola Txikien jaia 26. a izango da. 'Eskola Txikiak bizirik, herri eta auzo txikiak bizirik' lelopean egun osoko egitaraua prestatu dute, joko, musika, tailer, kirol, bazkari eta abar luzearekin.


Doktore berriak kontratatzeko deialdia | LAB UPV/EHU\n2017-07-18 IIP, Ikertzaileak, LAB UPV/EHULAB UPV/EHU\nUztailaren 13ko Gobernu Kontseiluak onartu zuen “doktorego ondoko prestakuntza programetan sartu arte, doktore berriak kontratatzeko deialdia”. Kontratu hauek “predok” eta “postdok” kontratuen arteko zubi-kontratuak dira, eta aurtengo apirila arte deialdia irekia egoten zen etengabe, baina Unibertsitateak horretarako diru-partida amaituta zegoela esanez, deialdia itxi zuen.\nLABek salatu zuen deialdia etetea, eta berriro martxan jartzea eskatu zuen. Alde horretatik, ondo ikusten dugu deialdi berria deitu izana, eta aurreko baldintzak hobetu direla: lehenago ardura partzialeko kontratuak ziren, eta hemendik aurrera ardura osokoak izango dira; lehenago bederatzi hilabeterako baziren, hemendik aurrera urtebetekoak izango dira, eta edonola ere ez dira praktika aldiko kontratuak.\nDena den, etorkizunean ez da beti irekita dagoen deialdia izango eta oraingoan 10 kontratu besterik ez dira esleituko. Ikerketako Errektoreordeak adierazi du urtean bi deialdi gutxienez egongo direla. Horren harira, LABek eskatzen du deialdiak maiz egitea eta hurrengoa aurten ateratzea, kontuan hartuta denbora luzean deialdiak itxita egon direla eta aurten tesi asko irakurtzen ari direla. Bestalde, gutxienez, urteko aurrekontua mantentzea exijitzen dugu.\n← EHUko Zuzendaritzak behin-behinekotasunean sakontzen eta hobekuntza profesionala eragozten duen AZPren kudeaketa hautatu du\tLABek Cantabriako Gobernu Ordezkaritzak ezarritako debekua salatzearekin batera, Rafa Diezek merezi duen harrera izango duela baieztatu du →


Gazteria Zerbitzuak gailu digitalei buruzko bi ikastaro eskainiko ditu gurasoentzat | zuIN\nLehenengoa urriaren 20an eta 27an emango da, Aretako Fabian Legorburu HLHIko Liburutegian; bigarrena, berriz, 22an eta 29an, Herriko Plazako Erabilera Anitzeko Aretoan\nJuan Jesus Merchan Hezkuntza eta Gazteria zinegotziak gaur goizean jakitera eman duenez, “Lau ordu dituzten eta doakoak diren ikastaro hauei esker, parte hartu nahi duten gurasoek gailu digitalen oinarrizko erabilera ikasiko dute, eta xehetasun handiagoz ezagutuko dituzte Instagram, Whatsapp, YouTube eta Snapchat bezalako sare sozialak eta horiek eskaintzen dituzten funtzioak”.\nEra berean, parte-hartzaileek zuzenean jakingo dute non dauden datuak tresna digitaletan eta aplikazio mugikorretan, pribatutasun-aukeren bidez. “Gurasoak gehien kezkatzen dituen beste gaietako bat adingabeek sare sozialetan izan ditzaketen arriskuak jasotzen dituena da, eta ikastaro horiei esker jakin ahal izango dute hori”, adierazi du zinegotziak.\nHalaber, aholkuak eta gomendioak emango dira erabiltzailearen oinarrizko segurtasuna bermatzeko, eta legezkotasunari, irudi-eskubideari, ohoreari eta intimitateari buruzko datuak emango dira. Merchanek aurreratu duenez, “Ikastaroak modu digitalean grabatuko dira, nahi duen edonork etorkizunean udalaren webgunearen bidez ikusteko aukera izan dezan”.\n“Ikastaroan parte hartu nahi dutenek izen-abizenak, telefono zenbakia eta adina adierazi beharko dituzte Udaleko Gazteria Zerbitzuan, 08: 00etatik 14: 30era, 94 403 48 50 telefonoaren bidez edo hezkuntza@laudio.eus posta elektronikoaren bidez”, amaitu du Juan Jesus Merchanek.\nAtalak/Categorías Udala, Hezkuntza, Familia, Ikastaroak, Internet, Parte-hartzea, Jendartea, Tailerrak\n← Laudiok bat egiten du Aiaraldeko Beldur Barik txapelketaren aurkezpenarekin\nEdateko uraren udal zerbitzua emateagatiko tasa, 2020ko 3. hiruhilekoa, borondatez ordaintzeko epea ireki da →


(Antzeztokia bitara antolatuta: puska batean Txapartegi baserriko sukaldea; bestean atalaurreko bidea, soro ta alorrak. Urrutira baso-mendiak. Sukalde gela oi dan tresnaz eta bear dan eraz ornituta. Zertzelada oriek antzezkizun zuzendariari dagozkio. Beñepein, mai aundi bat eta alkiak ez dezatela utsegin; eta eltxekariak laratzean ere ez).\nJoxakin, Ixabel, Martin Antonio,\nGuadalupe, Iparragirre eta auzoko nekazari,\ngizon-emakumezkoak. Ta Lutxi,\n(Txapartegiko mirabe zarra)\n(Orok, agidanean, une artantxe bidetik ateaurrera elduak dira. Taldea antzeztokian era ontan agertuko da: lenen, aitaseme ta gizonezko nekazariak; Ixabel, Lutxi (mirabe zarra) ta beste atsoak gero; azkenik Guadalupe ta Iparragirre).\n(Zakurren zaunkak entzungo dira).\nMARTIN ANTONIO: Au ezta askoik aldau. Alaxe zegon Amerika jun nintzenen ere.\nJOXAKIN: Ez, orain pixka bat zarrago. Antolau biarra bauka baño... nagusiari antolatzeko eskatzen badiogu errenta altxako digu-ta.\nII NEKAZARIA: Ori esan! Bai...\nMARTIN ANTONIO: Erosi ere egingo genioke, berak saldu gura balu.\nI NEKAZARIA: Aldunak egiten du...\nII NEKAZARIA: Bejoaindizula!... (Joxakini) Eztezu lasatasun makala artuko. Baserrin jabe izatea!...\nJOXAKIN: Ondo gurek dira guztik ere bai. Gure aitonen aitonak emen bizi izanak omen dira-ta. Geok ezpagenitun obetu lurrak, ez luke emendik ezer asko aterako ugazaba printzipalak. Malkarra besterik ezta-ta.\nII NEKAZARIA: Konporme! (Erausian darraite) (Beste taldean).\nIXABEL: Guztira ederki ibilli gera bidajen.\nI ATSOA: Trenen beñepin ezta asko nekatzen.\nIXABEL: Alare etxera biurtzeko pozik.\nII ATSOA: Nai litzake, olako semea ekarrita aberastuta (Guztiok Martin Antoniori begiratzen diote) Mutil bikaña dago. Zeñek esan basarrikoa danik?\nLUTXI: Bergarako kaballero prinzipaletakoa dirudi. Ondo gobernau-ta ipintzen degunean ikusteko egongo da. Norbaitzuk begiratuko diote gogotik.\nATSOAK: Ja! ja! ja! au Lutxi au!\nIXABEL: (Kopet illun Lutxiri) Ixilik zare, ixilik. Obe zenun ni kanpon ibilli naizen bitarten ardatzen egin bazenun ta gaur goizen labe-sua piztu, zera...\nI ATSOA: Indianok basarrin etsiko ote du? Baezpa otordu on eta luzek maniatu bear.\nIXABEL: Gure Martin Antonio jan gutxikoa da. Ogia ere azalutsa jaten du. Ta sagarrak eta olakok, azalik bage. Piña dago. (Eleketan diardute).\nIPARRAGIRRE: (Guadaluperi) Nekatu naiz ederki oneraño etortzen. Oraintxe nere indarrak juan dira. (Nekez asnasa artuaz) Beñere etzitzaidan bide au ain luzea iduritu.\nGUADALUPE: Au Ondarrabiatik Guadaluperaño baña urrutigo dago. Ta ezta itxasorik ikusten. Auxen da itxusia. Txakurrak koskik egiten al du?...\nIPARRAGIRRE: Zuri ez. Ni ez natzaio baezpa bertaratuko. Animalik, eskalea erraz ezagutu oi dute. Bai, ontara iritxi da artista euskalduna... (Geigikeriaz).\nOr pian, nere sorterrian aztu naute; familikok il ziran, edo... il nitun. (Goibelduaz) Denbora batean txaloka ibilli ninduten aiskideak, gerratian fueroakin batera, erori ziran (Bakarrizketan antzean) o! Moraza goitarra ta bitoriar prestuak, zuek eta etxe ontako nagusiak bakarrik lagundu nazute.\nObe nun Amerikan gelditu banintz. Ez nun gaurko eskerbeltza bilduko. Nere alaba gaxoak! (Malkoa dariola)\nGUADALUPE: (Errukituta) Ba alditu alabak?...\nIPARRAGIRRE: (Oldozpen txarrak urrutiratu naiean) Bai, an, Amerikan gelditu dira.\nGUADALUPE: Ni ere nere gogoz ez nintzan Ondarrabitik irtengo. Amak bialdu nau-ta.\nIPARRAGIRRE: Gaztea zera ta amaren esana egin da etzera galtzen aterako.\nGUADALUPE: Berorri bezelako dirudunak bagiña bai.\nIPARRAGIRRE: Tristea! ez al dakizu aberatsak ezagutzen? Ori da mundu ontan aurrena ikasten dana. Zakurrak berak ere igarri dit-eta.\nMARTIN ANTONIO: (Guztioi) Tira! sartuko zerate zerbait artzea. Gure amak zer edo zer izango ote du!\nNEKAZARIAK: Eskarrikasko! Estimatua dago!\nATSOAK: Urrena etorriko gera...\nIXABEL: Bai. Gazta ta ogia, ardo puska bat eta txokolatea etxen ba dira beñepein. Neuk iganden zelebratzeko asmoa artua neukan baña...\nNEKAZARIAK: Obe izango da.\nATSOAK: Bai, bai.\nJOXAKIN: Ordun soñu ta guzti pesta ederra ipiñiko degu.\nMARTIN ANTONIO: (Iparragirrengatik) Emen degu soñu jotzallea.\nIPARRAGIRRE: Soñu eskaxa da nerea, dantzako.\nI ATSOA: Ajola zaie neskamutillei, soñue izan ezkero. (Guadaluperi) Ez al da ala gazte?...\nGUADALUPE: Ni ez naiz dantzatzen.\nATSOAK: (Arrituta) A...a...ra!\nJOXAKIN: Ballara ontan ederki dantzatzen diranak badira. Belokiko Mañaxi-ta.\nIXABEL: Orain dantza kontue laga zagun. Lutxi, etxea nola dagon errepau biar degu.\nII ATSOA: Ederki egiña. Gure ala goaz.\nJOXAKIN: Auxen da etxekoandren presa. Bagoaz, bagoaz danok ere. (Irritsu) Zure txanponak lengo lekun egongo dire bai.\nIXABEL: Atean geldin egonda, ezta ezer aurreatzen. Zuek gelditu zaizte nai badezue. Or konpon (Lutxikin sartzen da).\nI NEKAZARIA: Ori esan ori!... Bueno! urrenarte ba!\nJOXAKIN: Azienda semeari erakutsiko diot. Seme (Martin Antonio Guadalupekin izketan ariko da) Tira! ikullu ederra daukagu.\nMARTIN ANTONIO: Amerikan ere azienda obeto ikusi degu.\nJOXAKIN: Etzien gurek bezin gurik izango. Larre bei edo alakok, seguru. Ez gurek bezela gobernauk.\nMARTIN ANTONIO: Ikusiko ditugu ba, aita.\nLUTXI: (Atean agertuaz) Esnetan «irabaziko» dienak gutxi dira probintzi osoan. Oraintxe jetxi ditut. Ikustekok dira.\nIXABEL: (Barrendik otsegiñaz) Lutxi ordea! Zuri bai iñork iraten eztizula berriketan. (Lutxi berriz sartzen da).\nJOXAKIN: Bagoazke barrena bestela eingo digu guri ere.\nATSOAK: Bai, bai, zoazte. Ario.\nGUZTIOK: Ario... Urrenarte... Bai ondo izan!...\nJOXAKIN: Tira Joxe Mari, sartu gaitean. Zuek ere bai gazteak.\nIPARRAGIRRE: Sartu gaitean ba, aspaldiko «Txapartegin» (Biok sartzen dira).\nMARTIN ANTONIO: Bai, goazen. (Martin Antoniok atean bertan, sartzerakoan, sakeletik erroskilla batzuek aterako ditu Guadaluperi emanaz) Ezta gauza aundik baña, erroskill ok artuko dizkidatzu.\nGUADALUPE: Eskarrikasko! (Auek ere etxeratzen dira).\nI NEKAZARIA: Lanerako giro ona dago-ta alpapa puska bat ebaki bear det ganauntzat.\nII NEKAZARIA: Ba geuk beti lanean aditu bear eta beti probe... Nekazaria baña errukarrigoik ba al da ba... Obe genun Amerika jun bagiña.\nI NEKAZARIA: Joxakini seme oso aberatza etorri ote zaion edo.\nII NEKAZARIA: Soñua ala da beintzat.\nI NEKAZARIA: Baserria erosiko ote dun... Seme pizkorra atera zaio.\nII NEKAZARIA: Gogon daukat Amerika jun zanen. Oñez aitak berak Beasaña eraman zon. Mutilla zan, arten, eskolik baeko... Orain berriz zaldi gañen igo da etxeraño alajaña, ta or bealdian jendekin erderaz parra-parra ai zan.... (Gizonezkoak bijoaz).\nII ATSOA: Bai, ta eguna moztutzen ezpada ari ba... Eskerrak artoa biltzeko giro aproposa dagola.\nIII ATSOA: Zuenen noiz dezute arto-txuriketa?\nI ATSOA: Aste ontan ez beñepein. Iganden berriz «Telerin» atsolarreta degu-ta. Zer esana izango da an. Gero ezpaita Ixabel jungo ta. Bakizute asarretu zirala.\nIII ATSOA: Orain «Telerikoak» baño geigo dirala irudituko zaie gañera.\nIII ATSOA: Zer zala uzte dezu berakin ekarri duten neskatxa?...\nI ATSOA: Ori esan Prantxiska!...\nI ATSOA: Baleike bai. Antza ere badu bai. Orra! «Txapartegiko» etxekoandre gaztea. Neskatxa balientea; goierriko piñegie ere...\nIII ATSOA: Iparragirren alabea bada eztu gurako Ixabelek. Zerbait duna etxeatuko du bai... (Bijoaz).\nLUTXI: Azukre ere aitu zaigu-ta billa jon bearko degu.\nIXABEL: Jesus ba! etxe ontan aña azukre bear dan parajerik. Basarri gozozalea auxe...\nLUTXI: Esnea baukagu-ta. Gizajoak amaika gose pasauko ziton Amerikan dirue egiteko.\nIXABEL: Ala uste det! Gure mutilla egon dan lekun zer jana etzaio paltau. Okelia emen baño maizago okitu arte. Ala dio gure Martin Antoniok noiz nai azienda il da zera, erreta jate omen zuen.\nLUTXI: Eztire emengo lakoak izango.\nIXABEL: Gurik emen dira oso, ta millaka; ala dio gure Martin Antoniok. Neuk ere Prantziko Burgosen ikusia daukat bai. Ango zerkausia, ene! Gauzia gurdika; nola aza, tipula, azanaioa.\nLUTXI: Baratza jeneroa izan bearko bai, bañan emengo esne ta baskantzak. Guri asko ipiñiko diogu lepozamarra Martin Antonioi. Neuk gazitutako urdai azpikoa ezpestelakoa urten zan. Ea aitu da au ere.\nIXABEL: Noski, emen aste gorrin ere eztaiak dirala ba diruri-ta. Ola bagoaz txerria laister ilko bearko degu. Ta etxekok bakarrik mantenu bear bagiñuzke gaitz erdi. Iparragirreri ere Billarrialkok txalo ta pesta-asko egin dizkate bañan ezer gutxi eman. Azkenen gere etxera. Martin Antoniongatik ezpalitz....\nLUTXI: Pantasioso galanta. Leno ere Madrillen-ta ibillia zan ori. Jun deilla orain ere ara jende ingañatzera... Emontre! ta...\nIXABEL: Diruk gere semek aisa irabazi dituela iruditzen zaie batzuen-batzuei.\nLUTXI: Atrebentziakin bada ere berakin etorri dan neskatxa dala-ta, ze esana badabil ballara guztian...\nIXABEL: Orratakoxe daukagu geure Guadalupe! Eztakit nondik atera duten olako ixtorie.\nLUTXI: Martin Antonio ezkongai edo dagola badakie-ta or jungo dire auzoko neskatxa danak iturrira sulla artuta gere galaia ikusteatik.\nIXABEL: Eztue nere seme arrapauko ba. Alper-alperrik dabiltz. Txapartegiko etxeko-andre berrie aukeratuta dago. Etzazula oraindik iñon esan baña Martin Antonin andregaie Gualupe da.\nLUTXI: Banengon ba neu; eztiot iñortxori esan baña, zea... pensau non olako zerbait zala. Ta nolakoa bera! andre ederra; bai, ederragoa arrosa baño. Ta ixille ta txukune. Gere alden piñe ere bai. Gero bealdian emakumezkok lan gutxi egiten oiturik dare-ta.\nIXABEL: Zerekin bizia ta geio ere izango ute-ta. Ezteu etxera mirabetzat ekarri. Ez enetxoa!\nLUTXI: Bai gusto emango dio Martin Antoniok, bai. Biok gazteak gañera. Martin Antonio, neuk esatenon bai aparta urten bear zola. Ori gizona! otsa andia ipiñi du ballaran. Katetik ere ontzakok zintzilik damazki.\nIXABEL: Ori ezta ezer paperetan ditun interesen alden. Ajola aundiko balioa. Bañan naikoa degu-ta. Lutxi, zoaz len-bailen ur billa ta etzaiozula Gualupei alperrikako berbarik egin. Gajoa apur bat tristantziak artua dago ta. Emengo bizimañara akostumbrau arte.\nLUTXI: (Sulla artata dijoalarik) Bai, amodioa sartua eukiko du korputzean-da...\nIXABEL: (Asarre antzean) Tira! aguro zoaz!... (Joan da gero) Ori ere ba al dakin emontre neskazarra! ezpestena!...\nIXABEL: (Guadalupe barruan dala oarturik) Emen al ziñan Gualupe? Eseri zaite eseri. Ikusiko dezu aparie nola prestatzen dotan. Arroza esnekin e ipiñiko det. Gustatzen zazu?...\nGUADALUPE: Pixkat. Ondarrabian gutxitan jaten gendun.\nIXABEL: Emen esnea aparta degu. Arroza azukrekin nastua eztie baño gozogo izaten da. Tira, gero jango dezu gura ala. Emen zure etxen bezela egotia nai degu. Edo obeki: txorie gari pillan bezela: zer nai, ura. Ondarrabin senide asko zerate ta dagonetik guztik jan bear; ala ere zeren amak naiko lan izango degu. Emen berriz... bakarra zaitugu-ta... Zure lekuan zenbait auzoko neskatxa balere... Ain poza!...\nGUADALUPE: Ni eztet esan gaizki nagonik... (Ixillunea) Emen ezin etsiko detela besterik ez.\nIXABEL: «Puerba» egin zazu ba. Gualupe, zu bezelako neskatxa pormalak zer edo zer pensau bear du. Gurasok ona bialdu bazaitue ere zerbaitengatik izango dala. Geroai ere beitu bear zaio.\nGUADALUPE: Bai izeba. Ni amak esan ziranian konporme etorri nitzan; Aste-santu arte ta orduan etxera itzuliko nitzala bañan ain urruti dago oraindik, eguarrik eztira-ta...\nIkusiko balitu beorrek Ondarrabiako prozeziuak. Ura poza berriz irixten diranean!\nIXABEL: Ba, Zumarragako prozezioa ere ezta txantxetakoe. Billarrealgo bi ala bada ta errespetokoa! kandelak lodin buskantzak añakok....\nGUADALUPE: Ba, Ondarrabian arrauna añakuak...\nIXABEL: Musikia ere jotzen juten da.\nGUADALUPE: Gure errian musika ta karabineruak.\nIXABEL: Sermolaria berriz prailerik pizkorrena; bizarra Iparragirrek baño ere aundigoa.\nGUADALUPE: Aundiagoa du frai Pedrok, Ondarrabikuak. Arrekin konpesatzen naiz.\nIXABEL: Ongi dago. Bitarten Gualupe, Martin Antoniok ezer aitatzen badizu ontzat ar zaiozu-ta etzera gaizki biziko.\nGUADALUPE: Arestian ere erroskillak eman dizkit.\nIXABEL: Tuntuna! ez al dakizu Martin Antonio ezkongai dagola ta etxe barruan aukera izan da kanpora billa jungo eztala? (Guadalupe zearo gorritu ta itzik gabe gelditzen da) ...zutzaz gustaua dago.\nGUADALUPE: (Larrituta itzak ozta-ozta mintzatzen ditularik) Nitzat?... ez!... Itza... emana nago...\nIXABEL: Orrek eztu ezer esan gura. Eskribauik, beñepin etzen duen aurren izango-ta. Neska-mutillen gauziak; astuko zazu...\nGUADALUPE: (Sendo) Ez!... ez... (Sotinka) Etxea jun nai det.\nIXABEL: Ezbeñepein negarrik egin. Tira, paken utziko zaitugu. (Ateruntz joanez) Gajo ori amaren ondon oituta zare ta aixa larritzen zera. Ikasiko dezu bizimaña zuk ere. Sukalden zare Lutxi etorri arte ta kaso egiozu suari. (Bijoa naigabetua).\nIPARRAGIRRE: Negarrez al zare Guadalupe? Ez al zare onik?...\nGUADALUPE: (Naigabea eskutatu naian) Ez, ez... malko batzuk; ezergatik negarra egiten jartzen naiz. Ez bai naiz beñere etxetik irten-da gogoratu egiten zait.\nIPARRAGIRRE: Ori besteik ezpada lasatu zaite, maitea, ezta ezer. Zu beñere etxetik irten etzera ta neu berriz ez naiz iñon gelditu al izan. A! nire ama zanai kaso egin izan banio ez nuke orain nire burua ain errukarri ikusiko.\nGUADALUPE: Ni ere obeitzeatik etorri naiz, bestela, naiago det Ondarrabian bizitu.\nIPARRAGIRRE: Emen osabanen ongi artu zaitute ta gañera andre Ixabelek (Irritsu) eztizu erritan egingo zere amak bezela.\nGUADALUPE: Okerrago oraindik....\nIPARRAGIRRE: Ez emakumea; ikusiko laister Santa Ixabelgo festak dira-ta dantzan zenbat egin bearko dezun.\nGUADALUPE: Ez eztet egingo.\nIPARRAGIRRE: Ai! ai! ai!!. Agian Ondarrabin mariñelen bat «aiskide» laga al dezu? (Guadalupek lotsa-lotsa eginda begiak jesten ditu)... Ez lotsatu. Ez daukazu nigatik beldurtu bearrik. Zu bezelako alabea neuk ere badet ta ura da aitan kutuna... (Guadalupek ixilik darrai). Maitea urruti daukazulako ez goibeldu; eztezu galduko.\nGUADALUPE: (Bat-batean kemenez) Bai!; onela ekarri naute Martin Antoniokin ezkondu arazteatik.\nIPARRAGIRRE: (Arriturik) Zu?... Martin Antoniokin. Bañan...\nGUADALUPE: Izebak esan dit ta...\nIPARRAGIRRE: Eztakit ezer; ez naiz ezer etxe ontan. Neuk, zer nai dezu esatea, Martin Antonioi lenotik eskerrak millaka zor banizkion orain... (Alde guzitara begiratuaz) bere etxean gaude, bere etxean artu naun ezkero egundaño nagusi gutxi ezautu izan arren orain, bere mendean nago; laguna baño geigo izan da neretzat, eziñake esku txarretan jausiko. Ondo pentsa zazu.\nGUADALUPE: Pentsatuba daukat. Aspaldidanik itza emana nago. (Sotin artean) Ezin niteke emen gelditu. Bai beorri ere nere kontra dabil, eta guztia zekin. Gaur bertan... etxera... Igesi egingo det... Onra galtzen badet ere....\nIPARRAGIRRE: (Besotik eutsiaz) Ezta ori ez Guadalupe. Neuk aitatukoa zure borondatea ala izan ezkero egitekotan zan. Bañan barrenak bestela agintzen badizu ez zaitu iñork beartuko. Nere alabari ere au bera esango nioke. Ta badakizu zure alde eukiko nazula.\nGUADALUPE: Etxera jun nai det. Ezin egon naiz eman. Zer esan biar diot nik izebari?...\nIPARRAGIRRE: Lasatu zazu biotz ori. Itxoin zazu. Neu emen nago zure alde itza egiteko ta guztia antolatuko degu. Baita etxe ontakoakin aserratuko banaiz ere. Baita kalen lagatzen banaute eskean asteko zorin.\nGUADALUPE: Nai badue ta nai ezpadue ere Bixentekin bakarrik esposatuko naiz ta etxean aserratzen bazaizkigu Bixente ta biok Amerika berdin jungo gera.\nIPARRAGIRRE: Etzazula olakorik esan Guadalupe. Emendik urten bear badezu neuk lagundu dizut aman maleraño. Amerika?... Andik nator eta nola? Azkenik an laga ditut nere aragizko puskak, emazte alaba tristeak; berekoia, nere ezurrak emen uzteagatik.\nGUADALUPE: Ondarrabira itzuli nai det.\nIPARRAGIRRE: Orain pakean zaude ta gero zer datorren ikusiko degu.\nGUADALUPE: Bai bañan, beorrek faborez izebari esango al dio?...\nIPARRAGIRRE: Dana! A! Lutxi ere iturritik badator.\nGUADALUPE: Aizia artzera nua kanpora...\nIPARRAGIRRE: Bista ederrak dituzu or; Irimo mendi-ta...\nGUADALUPE: Itxasua ere bai?...\nIPARRAGIRRE: Itxasoa bai, baña mariñelik ez... (Guadalupe bijoa ta Iparragirrek lagundu bezaio ateraño).\nLUTXI: (Sulla buru gañean dula sarturik) Jainkoak dizula atsaldeon!\nIPARRAGIRRE: Bai ta zuri ere aspaldiko Lutxi. Iturritik e?... Guadalupe zai egon zazu. Asti asko pasa dezu buelta egiten.\nLUTXI: Geio pasatu dezu zeorrek zere bueltia egiten (Sulla maigañean usten du) Alajaña!\nIPARRAGIRRE: Zer goratzen al zera azkeneko ikusi giñanen?\nLUTXI: (Seta txarrez) Zibillak preso eraman zinduten artan?...\nIPARRAGIRRE: (Luzaroan Lutxiri begiratu ondoren) Orain, eztiet ez zibillai ta ez emakumezkoai beldurrik sartzen. Zarra nago.\nLUTXI: Zure edadea ondo dakit. Umetandik ezautu ziñuan ta orduko galai ziñan ta zertzen... azia.\nLUTXI: Ni bezela zer?...\nIPARRAGIRRE: Alegia... zera... bate kezkik bage. Txapartegin pakean, beti leku batean.\nLUTXI: Bai, emakumezkok beti leku batean gare. Esperantzetan egon giñan, bañan ez gaitu iñork emendik atera...\nIPARRAGIRRE: Esaera al da: «ondo dagona ez bedi muitu». Zu betiko Lutxi oraindik andre polita...\nLUTXI: (Latz) Ta zu betiko Joxemari, itz leun eta palsoa... (Gibela ematen dio).\nIPARRAGIRRE: (Pakea egin naiean) Zukin gaztetan pikaro zamarra izan banintzan barkatu nazazu... Orduko utsegiteak ondo ordaindu ditut. Txarkeri aundia egin nizun bañan bai nere buruari ere. Geroztik naigabeak geio zuritu didate bizarra urteak baño... (Ixillunea)... Ezkondu nintzan eta iru alaba ditut.\nLUTXI: (Oroimen onek barruan daukan gorroto guztia piztutzen diolarik) Ilko ote zera berriro ikusi gabe. A ze nolako aite!... Lenago ere aite izan ziñan neu aurrakin erraz azko laga ta eskapa egiñik. Zibillen artean ostera eramango ote zaituzte!...\nIPARRAGIRRE: (Bare) Zaude ixilik, Lutxi. Kalterik egin banintzun ez nion nere buruari txikigoa egin. Biok izan giñan errudunak. Aztu zazu, ainbeste urte pasa dira geroztik...\nLUTXI: Gizonezkok erraz aztutzen dituzte. Neuk eztaukat aztuta. Alde egintzazu etxe ontatik likiskeri nabarmena. Zein zeran jakingo dute nausiek ta Martin Antoniok. Ta bearbada zu artu zaitun andrek ere.\nIPARRAGIRRE: (Sututa) Deabrua al daukazu korputzean? Emen nago neu zuri erantzuteko. Ta laga itzazu pakean nere emazte ta familia, besterik etzat mundun gelditzen-da.\nLUTXI: Neu bakarra edo gelditu nintzan... Orain ere mixerin familia laga ta etorriko ziñan... Emendik jun bearko dezu bada...\nIPARRAGIRRE: Ixilik zare sorgiña!... Ezin eraman petral alena!...\nLUTXI: Zu bai ajolakabe alperra!... (Bijoa igesi).\nIPARRAGIRRE: (Jo naiean bezela) Alde egin zazu barren gaiztoko emakume ziztriña barkatzen eztakizuna!!\nIxabel eta Martin Antonio.\n(Auek irurak sartzen) Ola! emen gera; Kaxo!...\nIXABEL: Non dire besteak?... Guadalupe-ta Lutxi....\nIPARRAGIRRE: Or nunbait izan bear dute biak.\nJOXAKIN: Bakarrik utzi zaitute konpañeo.\nMARTIN ANTONIO: Ola, konpadrito!\nIXABEL: Au lanbidea! Ta emen sukalden iñor ez. Sikiera alabea banu. Neskameakin eztao gauza onik. (Laratzera joanik eltzeak astinduko ditu) Gure aparie! Seme!\nJOXAKIN: Semek erraña egingo du bai. Gauziak denbora bear do eltzeko. Gaia etxeatu degu-ta...\nMARTIN ANTONIO: Kozinero txarra laga ezu apari ona prestatzeko ama. «Asao», errea balitz.\nIPARRAGIRRE: Guztitatik egiten oitua nago. An Amerikan gizonezkok sukalde kontuan ibiltzen dira (Martin Antoniori) Ez al da ala Martin Antonio, «Baskito»...\nIXABEL: Onek «no» dio; noski. An ere gobernu ona izateko etxekoandre edo emakumea beintzat bearko dute bai.\nMARTIN ANTONIO: Neu, denboria luzen, gonik ikusi barik egona naiz beñepein. Ezta abadienak ere. Ura basamortu aundia da apaizak eta andreak bizi al izateko.\nIXABEL: Ene Jesus milla bider!! Mezik entzun barik egontzea seme? Elizik ez al da? A zer nolako kristauak!\nMARTIN ANTONIO: Bai an kristauak ere badira ziurare-ta olakotan. Kanpon jai eguna noiz izaten zan ba al genekigun ba!\nIPARRAGIRRE: Emen geienak eztakie an jendea nola bizi dan, Amerika ere asko aldau da. An ere bizimodua zalla dago. Batzuen batzuk aberastuzen dira baño gutxi. Debalde etortzeko ontzia balego euskaldunez beteko litzake.\nJOXAKIN: Baserriko mutillak joera ara artua auke ba. Orain ere Etxebarrendik bi ote dijoazen otsa omen da.\nIPARRAGIRRE: Etxetik ateratzeko gogoa baldin badute il edo bizi Habanara joatea obe.\nIXABEL: (Asarre ta bizi) Habanara! ez, ez. Naiko gerra izan genun emen ere. Tira! eseri zaite seme. Andrea artuta pakean bizi bear dezu emen pamilin. Eztitugu semek alperrik asten, eztitugunez.\nIPARRAGIRRE: Martin Antoniok ondo daki bai egin bear duna. Eztu iñor bear mundun ibiltzeko.\nMARTIN ANTONIO: Nere amak dionez andre bat.\nJOXAKIN: Andrea artzen badek eztek asko korrituko. Andrea buztarri astuna dek arin ibiltzeko.\nIXABEL: Ez, beti ijitok bezela ibilliko da, zertzen... zera... auntza jun da etorri. Gizonezkok bein erare bat ezkero ezkondu edo praile (Parra dagite) (Martin Antoniori) Zutzako moduko nobie etxen daukagu: Guadalupe.\nJOXAKIN: Ze demontre! Ondarrabiko lengusu ta biok aguro prestatu dezue eskontza. (Iparragirreri) Atso orik eztue denboria galdu.\nIXABEL: Atsoa?... Zeu baño gazteago naiz.\nJOXAKIN: Atzo etzendutela denboria galdu. Orik belarrik!... (Semeari) Seme, nai badek eta nai ezpadek ezkondu egin bearkok.\nMARTIN ANTONIO: Gero ere ortako beta izango det.\nJOXAKIN: Baita zera ere, zai egongo zaik...\nIXABEL: Eztet gura mutil zarrik etxen. Kontentu egon zeizke. Guadalupe bejelako neskatxik gutxi; aren zanko ta gorputza. Aparta! Ona! Mutil eztaukek mauke txarra! Zenbait etxe oneko mutillek artuko luteke. Ez al da ala Joxe Mai?\nIPARRAGIRRE: Galdera egin didazun ezkero, atrebentziakin... aurrerago gauzak eraman baño len, nunbait eztakizu eta, Guadalupe, bai, Guadalupe ezkongai izan arren, Ondarrabiko mariñela bati itzemana dagola...\nIXABEL: (Irripar gaiztoaz) Zeuk baño obeki dakigu Guadalupen berri, bestela ez gendun geokin bilduko.\nMARTIN ANTONIO: Ezkontzeko itzik eztiogu alkarri aitatu beintzat.\nIPARRAGIRRE: Neuk, oraintsu Guadalupe berak negar bizitan esandakoa besterik eztakit.\nJOXAKIN: Ederra da komerie. Ta neskatxa gogon kontra ekarri dezue, e?...\nIXABEL: Gurasok ondona dakite alabeai komeni zaiona. Bi amak konpondu gera ta zerbaitegatik gera amak.\nJOXAKIN: Neuk ere, gurasoa ote naizen-da eztakit, eztigute olako nobedaderik aitatu.\nIXABEL: Neu ere zeukin esposau nintzanen ezer gutxi nekin nolako senarra artzen nun.\nJOXAKIN: Etzendun baezpa ezezkoa esan.\nIXABEL: Etxealdeko ziñalako.\nMARTIN ANTONIO: Ixo! Ixo! (Iparragirreri) Ara non andregairik bage geldiu naizen.\nIPARRAGIRRE: Beste bat sortuko da...\nIXABEL: Ez, ez, (Urduri zearo amorratuta ta sukaldean batetik bestera jardunean) Gizonezkok beti arrazoia; geuk lana buru belarri. Emen sesioa ipiñita jango degu... Orratx!... A! Lutxi, ori eztakit non eskutau dan... Ta emen kanpokok agintzen dute!... (Iparragirrerengatik) Zure alabakin egingo diogu eskontza. Ortako gare!... (Kiñu lotsagabe bat egiñik irtengo da sukaldetik).\nIPARRAGIRRE: (Ixillunea) Erriratu nintzanetik makiñabat naigabe jaso ditut, irañ au ordea etzidan iñork arpegira bota. Berriz ere alde...\nJOXAKIN: Aundigoak aditzen oituta nauka. Egun batzuk beñepein guekin egon zaite-ta...\nJOXAKIN: Gere etxekoandre?... Angiozarkoa da ta ango jendek mingaña zorrotza dute. Bai milla demonio!\nMARTIN ANTONIO: Aita? Etxe zarra dagola iruitu zat.\nJOXAKIN: Zarra? Geuk baño geigo iraungo ik oraindik bai.\nMARTIN ANTONIO: Ezpadezu botatzen berrie egiteko bai.\nJOXAKIN: (Iparragirreri) Gure indiano au oso diruturik edo. Oso goitik bistatzen etorri ote zaigun. Arranepola! emen gastau bañan len...\nIPARRAGIRRE: Ederki dago. Bere jaiotetxea edertu gura du. Guzik gere etxea bagenu beartsu ta arlote (Bere buruagatik) garenen nun etzana izateko... Joxakin, a, ze nolako egun onak datozkitzun. Landare berria Txapartegin jaioko da-ta orduan, besotan atxurraren ordez illobatxuak ibilliko dituzu.\nJOXAKIN: Ori (Semeagatik) onoko... oni galdeu...\nMARTIN ANTONIO: Ez, lenbizi amari...\nIPARRAGIRRE: Basarrian jabe egingo zerate.\nJOXAKIN: Basarria Markesana da-ta naiko lan ark saldu nai izatea.\nMARTIN ANTONIO: Eskatzen duna emango zaio-ta.\nJOXAKIN: Ortarako kalen etxe arkituko genuke. San Martiñak urrian dira zerbait egiñenean.\nZeñek esan, Joxe Mari, nere semea ola etorriko zanik? Errenta pagatzeko diña ortxe nunbait ixten giñan-da. Gere burua «Txapartegiko» jaun eta jabe ikusi bear ote degu ba?\nMARTIN ANTONIO: Eta nagusi ta ugazaba nere diruk balio badute.\nIPARRAGIRRE: Ori da seme prestu ta leiala izatea.\nJOXAKIN: Bai. Ta au da ustekaben semea aberastuta etortzea. Iñazio, seme zarra, etxealdeko zana, il zanen, Bikariongana jo nun, oni, Martin Antoniori karta bat jarri zezaion. Onena au izango zala-ta Amerikatik etorri zedilla; Naiz probe etorri konporme nintzan, pijo ta leneko gogokin ezkero. Ta ara non...\nMARTIN ANTONIO: Bai, karta artu non da onek (Iparragirrerengatik) letu zienen, zera, Txapartegitik ots egiten ziela anai difunto iltzalako, ba, lengo nausiari azienda ta lur guztiak saldu nizkan eta emen dauzkat (Nekez kolkotik txorta bat diru-paperak ateriaz) diru paperak Txapartegi erosteko. Biar bertan nagusi printzilpalengana jun-da diruk nekin baño ziurrago egongo dira.\nJOXAKIN: (Pozik diruari begira) Eztegu beste orrenbeste gure urtetan ikusi. Ezta komeni batean orrenbeste diru erakustea. Aurrena beintzat, basarria salduko ote luken aitatuko diogu. Gizon korrientea da On Martin Aminixtraorea, baña bere moduko batekin, (Iparragirreri) zukin edo, eztakit bada obeto jungo ez ote giñaken.\nIPARRAGIRRE: Ortan neuk baño geio dakizute. Zer balio duten etxek astu zat.\nJOXAKIN: Basarri probea da au dirurik asko pagatzeko. Lur txarrak; Bi soro besterik ez, esateko; beste gañekok malkarrak. Mendia, orixe dezente.\nMARTIN ANTONIO: Azienda ugari ipiñi bear; bei ta iri-ta...\nJOXAKIN: Ta gobernua? Oñe! Non sortu bazka? belar mixerie datorrenen. Almazenak gero irabazi guztik jaten ditu.\nMARTIN ANTONIO: Mendia obeto dago ingurun azienda larrera botatzeko.\nIPARRAGIRRE: Ta nolako mendiak?; ederrak, ezpestelakoak.\nJOXAKIN: Mendik... satorra besterik eztabil barrutitan eta izugarrizko kalteak egiten dizkigute. Zeok ikusiko dezute. Goazen auntza: lizarretaño, belar mixeri izugarrie dago-ta.\nMARTIN ANTONIO: Malda gora ibiltzen astu ote zaidan edo. Ango zelaiak, Iparragirre, zeu nekauko zera. Zaldi bat balego ederki. Neoneri ere zaldi gañean ibiltzeko gogoak egin zaizkit.\nIPARRAGIRRE: (Parrez) Basarrin ezta izaten astoa besterik.\nJOXAKIN: Ta pizkorra bera; eramango zaitu bai.\nIPARRAGIRRE: Karga txarra da nerea. Zuek itzuli bitartean atarin geldiuko naiz aize preskoa artzen.\nJOXAKIN: Bero dago amen. Gañera sukaldean bagare gere etxekoandre erretxina dabil-da, aparia ere ozpinduko zaio. Gosetu naiz bapo.\nMARTIN ANTONIO: Ori bear degu zera. Goazen bada. (Irurok ateruntz abitzen dira) Gaztañak eltzean dare egosten, ta gañerakoak...\nJOXAKIN: Poliki da aurten. (Beatzaz urrutira erakutsiaz) Ara! auzko urki bakar ura, araño da gure mendia.\nMARTIN ANTONIO: Auntzatik aurrera erri-mendik izango dira?\nIPARRAGIRRE: Oriek izango dira nereak. (At dijoaz)\nIXABEL: (Asarre ta otsegiñaz) Non zabiltza emakumea! Gaur guztin arten ernegazio ederrak pasa azten dizkidatzute. Jesus! Bata ola, bestea ala. Ara ze, nolako semeen etorrera. Ta beste muxin ori; señorita delikara daukagu... (Lutxiri urbilduko zaionean). Eztakit zertan sukaldetik alde egin dozun. Gero, prestauko da bakarrik aparia.\nLUTXI: Barka beit baña... etxean artu ditugun bi orik... eztakit nola esan ere... Txapartegin berrogei urte ontan neskame nago ta uste det zerbait banaizela arlote orrek ez kargurik artzeko aña... Kuirao, gero. Beste ori... laguntza ederra etorri zaio etxekoandreari, atsalde guztin or dago damia bezela. Gure Martin Antonion zai badago!\nIXABEL: Uste al dezu?... Baita zera e!... Olako errañarik ez degu Txapartegin bear. Kanpoa, kanpo!...\nBere gurasok gaztigauko ditut lenbailen billa etorri ditezela. Zeñek esan?... Ekin egin dit, ea, «a ver» zera derrigorrean... Atrebiu!... Izane! kostalden ortutsik kalean oi diran sardin saltzalle orik lotsagabek izaten dira.\nLUTXI: Okerragoa da beste likizkeri zikiña; jun dedilla bai emendik lenbailen bizarraundia!... Eskola ona erakutsiko dio pikaro alenak.\nIXABEL: Gizonok opariko erregalok dira ok.\nLUTXI: Zurrupatzalle ta alper galanta Ipartagirre ori. Eztegu etxetik belakon botako. Eztet gaur goizen ezautu. Bere denboria guztin erromeritik erromerira, jos! ibilli izan da, neskatxa guztin atzetik, kaso egin bagenio, ta orain zartu danean bestek manten zala.\nIXABEL: «Lokes» eztiot oirik emango. Mandion lo egin zala.\nLUTXI: Eztu leku obetan aspaldi bere burua etzan ez. Zikiñagoa dago...\nIPARRAGIRRE: Ola! emen gatoz Nagusia ta Martin Antonio Lizarretako barrutira io dira zerbait ikusi bear dutela-ta.\nIXABEL: Asko da zu bage nola juan diren. Guri ere esan besterik etziguten zeu emen geldiu azi barik.\nLUTXI: Sukaldean beti ze arrapau izaten baita...\nIPARRAGIRRE: (Mindua) Pobre naiz baño ez lapurra.... Denbora gutxin galaziko zaituet... (Asarre Lutxiri) Beste leku batean ez lizkidatzuke irañok arpegia botako ta gutxigo nere izen ona kendu naiko neskatxa onen aurrean...\nGUADALUPE: (Bildurti) Guazen emendik.\nIXABEL: Bazoazke bai; eztegu gogon kontra iñor etxean artu gura.\nLUTXI: Milla pantansi bai! Mundua korritu-ta azkenean basarrira etorri, arto ta esne jatea. Ortako eskolan ikasi bearrik eztao gizonak.\nIPARRAGIRRE: Zeuk askorik eztezula ezaguna da beñepein. Emendik bidaldu nai nazute ta alde egingo det, bai, bi bider aitatu baño len. Geldiu neike «Txaparrtegin» nagusiak besterik ez agindu bitartean. Bañan, eztet neu merio pamilin asarrebiderik ipiñiko. Jungo naiz, bai, laister! (Sendogo) Bai, laister. Orain bertan!...\nGUADALUPE: Nire bai!...\nIXABEL: Bazoazteke bai biok ere... (Iparragirreri) Zeuk eztakizu obeto ba, neskeak zer egin bear don?\nLUTXI: Neskatxa pijo artuko genun etxekoandretzat.. Bersok ere aguro aterako ezpalizkioteke ba....\nIPARRAGIRRE: (Sutan) Ixilik zare? suge mingañ pozoidun orretaz!!! Ajolakabe ezpestena!... Ez iñor lotsatu-azi zeuk aspaldi galdu bazenu ere. Ta au (Guadaluperen aurrean jarriaz) nere umea balitz baño gogotsuago babestuko det. Zere lerdeak eztu zikinduko!\nGUADALUPE: Bixenten aurrian esan biar lituke arrokeri abek. Ta ain atso zarra ezpalitz neonek astinduko nioke ederki mototza.\nIPARRAGIRRE: (Gibela bi atsoai emanas) Goazen lenbailen; arropa pardela ta gañerakok artu itzatzu ta bereala abituko gera, zu etxeruntz... Egundaño olako azio kaskarrik ikusteko negon.\nGUADALUPE: Edozein tokira emen gelditu baño... (Etxebarrura sartzen dira biak)\nIXABEL: (Ixillune baten ondoren) (Garratz) Orain zoaz ballara guztin zabaltzea emen gertau dana. Aste oson giltzapean zeu eukitzeko gogoa ematen dit... Zer esan bear doten Nausik ta Martin Antoniok! Zeuk dituzu kulpia guztiak...\nLUTXI: Ez andrea! Neu ezertxon sartu al naiz ba! Ez etortzea zuten...\nIXABEL: Ixilik egoteko emontre! Zere zeregiñetan egon baziña etzan olakorik pasauko...\nLUTXI: Ordun beorrekin erritan egingo zuten...\nIXABEL: Tira! astindu zazu su ori gañeantzen lapikoa ezta erosiko etsi amu arte.\nLUTXI: Babarrun berrie ipiñi det bada. Ur otsean ere urtuko litzakena. Salda ederra egiten ezpazaio bada; oliok eztu bear esateko.\nIXABEL: Gaurko apariak erreusaie ere izango du. Jox! eu ezpiarra. Dana gizonezkok etxean etzeudelako.\nLUTXI: Eztira aparte. Ikulluko atetik norbaitzuk badabiltza. (Oartuz) Bai, aita semeak dira...\nIXABEL: Eztitezela Iparragirre-ta jun. Ea zertan ari diran... zoaz ikustera...\nJOXAKIN: Emen gera, emen gera!...\nIXABEL: Uste non betirako mendia jun ziñatela.\nJOXAKIN: Or Lizarretako barrutian izan gera. Semeak ikusi bear zola-ta.\nLUTXI: Izardia atera azi didazue beñepein...\nMARTIN ANTONIO: Au ezta ezer. Ba, ez ikustera ez non sinistatuko satorrak egiten dituzten kalteak. Ez ba; biartik sator eizian sayau bear det.\nJOXAKIN: Alperrik da. Leno ere zepokin-da galdu ditugu makiña bat, berriz ere sortzen dira madarikatuak.\nIXABEL: Kuxirare ona ikusten jun zerate! Gero ere satorrak or izango dira bai. Bitartean emen...\nMARTIN ANTONIO: Ezta jolasa. An Amerikan beste zomorro apo saltari alako bat izaten da; baña plagia. Emendik Zumarragaño bitarteko bidean zabaltzen da. Ezin konta ala kilkerraren antzeko pizti ori ta landare ta soro guztiak txiki-txiki eginda usten ditu.\nLUTXI: Guztik kantari asten badira ezta atsegin izango.\nIXABEL: Zure ateraldik aditzea baño atsegiñagoa.\nJOXAKIN: Asko da biok beti «armonin» aditu bear dezutela.\nIXABEL: Zeuk aña gibel izan ezta.\nJOXAKIN: Non dira Guadalupe ta?\nIXABEL: Eztezu beingoan galdeu!... Emen itz batzugatik asarre birea ipiñi dute Lutxikin...\nLUTXI: Ez, andrea.\nIXABEL: Ixilik zare kilkerra bejela egon barik. Desapioka asi dira badijoazela-ta, emen bizi baño obea dala zera-ta, milla matrikullu ta aundi uste. Bai, jun ditezela ba...\nJOXAKIN: Ezin leike! bañan zea....\nIXABEL: Eztakit, neuk eztitut bialdu.\nJOXAKIN: Zergatik dijoazen ere? Ederra egin didazute bion artean (Ixabel ta Lutxigatik) Etxeko pezta guztia galdu dezute.\nMARTIN ANTONIO: Satorra ta pipiarena egin dute.\n(Une ontantxe bidetik Iparragirre ta Guadalupe agertuko dira. Badijoaz) (Batak bere gitarra ta besteak bi pardeltxo ta otarra eskutan daramazkitela. Antzeztokia zearkatzen dute ixilik eta naigabetu antzean, eskutatu arte).\nIXABEL: Or konpon! Biak ere eztira urruti ta... zeok ikusiko dezute.\nJOXAKIN: Atoz seme. Ez ote zuten ola alde egingo... (Aita ta semea etxe barrura sartzen dira ta Ixabel eta Lutxi atean gelditzen dira zer gertatuko da jakin miñez. Barrendik datorrela Joxakinen otsa entzungo da) Joxe mai!... Gua. ..lupeee! Joxe maiiii! (Ta arin-arin zapia eroriko da).


Zazpi positibo Tolosaldean - Tolosaldea - Tolosaldeko ataria\nZazpi positibo Tolosaldean\nTolosaldeko Ataria 2021-09-14 12:39\nTolosan bi eta Anoetan, Asteasun, Berastegin, Hernialden eta Iruran positibo bana atzeman dute.\nOsasun Sailak emandako datuen arabera 6.289 test diagnostiko egin zituzten atzo, eta horietatik, 218 (%3,5) positiboak izan ziren. Gipuzkoan, 89 atzeman zituzten, tartean, 7 Tolosaldean: Tolosan 2 eta Anoetan, Asteasun, Berastegin, Hernialden eta Iruran bana.\n5.000 biztanle baino gehiago dituzten Tolosaldeko herrien kasuan, Amasa-Villabona (84) eta Tolosa (103) kolore horiz markatutako herrien artean daude. Osasun eremuei begiratuta, guztiak ere horiz markatuta ageri dira: Alegiakoa (119), Ibarrakoa (191), Tolosakoa (96) eta Villabonakoa (175), baita Tolosaldeko ESIa (151) ere.\nOspitaleen egoerari dagokionez, COVIDaren ondorioz 31 pertsona ospitaleratu ziren atzo, denera 166 pertsona daude ospitaleetan, eta COVIDa duten 54 pertsona ZIUn daude.


Jon Cazenave: ''Herri ixilean'' erakusketa — Euskal kultur erakundea\nJon Cazenave: ''Herri ixilean'' erakusketa\nEuskal kultur erakundeak eta Getxoko Udaleko Euskara Zerbitzuak, Getxophoto-ren zuzendaritzapean, ''Herri ixilean'' Jon Cazenave argazkilariaren erakusketa berria antolatu dute.\nGetxon 2010eko "Iparra galdu gabe!" kulturaldian estreinatua izan ondoan, Iparraldean aurkeztua izanen da 2011 urtean zehar.\nCazenave abizenaren sustraietara\n"Herri ixilean" erakusketaren asmoa Cazenave abizenaren jatorrian oinarritzen da. Gaskoia izanik, Ipar Euskal Herrian hedatua da.\nJon Cazenave argazkilari donostiarra Iparraldean barna ibili da eta bidai honen irudiak, xuri-beltzez, eskaintzen dizkigu.\nBiarnoan, Salies-de-Béarn herriko "Cazenave" auzoan abiaturik, Zuberora joan da Junes Casenave apeza eta euskal idazle jakintsunaren gana. Probintzia honen errealitatea eta ohidurak nolazpait bereganaturik, Nafarroa Beherea eta Lapurdi zeharkatu ditu, abizen bereko pertsona batzuk ezagutuz.\nBakardadean ingurumenarekin hizketan, argazkilariak Iparraldearen bizimuina nahi izan du hunkitu. Nolabait "Cazenave" arrotz bat euskaldunen lurrean txertatzea eta Euskal Herriaren parte senditzea lortu du.\n''Herri ixilean'', 30 argazkiz osaturiko erakusketa liluragarria, baitezpada ikustekoa.\nJon Cazenave (1978, Donostia), lanbidez ekonomilaria da. 2006an erabaki zuen bihurgune bat hartzea eta argazkigintzan aritzea. Hasieratik argazkigintza dokumentalarekiko interesa zuela, lehen Magnum Workshop-ean parte hartzeko hautatua izan zen eta Pep Bonet (NOOR Images), Christopher Anderson edo Paolo Pellegrin (Magnum Photos) argazkilariekin ikasi zuen. PDN Photo Award saria lortzeak ospea eman zion bere lanari. 2008an, Gervasio Sánchez-ek zuzendutako Albarracin-eko Argazki-kazetaritza Mintegiko Beka hartu zuen eta 2009an, Talent Latent SCAN festibalerako izendatua izan zen. Bere lana El País, Interviú, El Diario Vasco, Newsweek eta The Boston Review bezalako hedabideetan argitaratua izan da. Gaur egun, euskal herritarrei buruzko epe luzerako proiektu bat eramaten du.


"Soinuenea" erakusketa Biarritzeko Mediatekan — Euskal kultur erakundea\nErakusketa hau, Oiartzungo Udalarekin batera sortutako Soinuenea herri musikaren dokumentazio zentroan dagoen Juan Mari Beltran Argiñenaren soinu-tresna bildumako zenbait euskal soinu-tresnetaz baliaturik antolatu da.\n2002an idekia izan den Soinuenea guneak 32 000 bisitari baino gehiago erakarri ditu 10 urtez eta biltzen ditu hainbat musika tresna, liburu, diska, kazeta, bideo, argazki eta filmak...\nErakusketa 100 bat soinu-tresna eta hots jostailuz osatua da. Guzi hau, soinu-tresnen, joleen eta hauen inguruko argazki eta bestelako informazioarekin osatua.\nIkusgai izanen diren soinu-resna familia handiak: aerofonoak, idiofonoak, kordofonoak, menbranofonoak, hots-jostailuak (gure herri kulturan jolasteko, soinu-tresnak ezagutzeko eta bide batez musika ikasteko erabilitako hots-jostailuak).\nBestalde, martxoan zehar, Euskal kultur erakundearen Kantuketan hunkipen pantailak mediatekako sartzean ezarriak izanen dira eta martxoaren 13an, Juan Mari Beltran-ek, Ander Barretxea Lasarte-k eta Andoitz Antzizar Lasa-k Euskal musikak zuzenean deitu kontzertu berezia eskainiko dute mediatekako entzutegian (18:00).


La Topadora taldearen festa ederra - Nontzeberri\nHasiera/MUSIKA/La Topadora taldearen festa ederra\nSkalariak eta Vendetta taldeetatik datozen musikariek La Topadora taldea osatu dute, eta gaur berton bere estreinako diskoa aurkeztu dute: Voy con todo.\nBaga-Bigako lagunen hitzetan, La Topadora taldearen Voy con todo lehen diskoa “detailezalea da, zorrotza, erritmoen bidez keinuka etengabe mugitzen ari diren pentsamenduei. Denetarik dauka, eta ez da erraza etiketatzeko. La Topadora denarekin doa, giza ukitua du, ukitu digital elektronikoa, arrazoinamenduaren zertzelada miresgarriak. Festa ederra, leku zoragarri rockzalea eta paganoa, ska, Karibeko son-saltsa, runba-funk, eta ia inoiz ahaztu ezin duen belaunaldi saltaria tartean dago, eta ahazten duenean airea hartzeko da, musika eta gizartea hausnartzeko. La Topadora espiritu librearen atrebentzia laztantzen duten jende horiekin guztiekin doa eta dago, lehen lelotik itsaskor bihurtzen den izaera adierazten duen musikarekin”.\nLa Topadora taldearen Alberto Porres teknikariak lan berria grabatu, nahasi eta masterizatu du Iruñeko K estudioetan, 2019ko abenduan. Ekoizpena La Topadora taldeak egin du. Diskoan laguntzaileak izan dituzte: Gorka Pastor (pianoa), Maria Salazar (ahotsa), A2K.O.Hitz (ahotsa), Maurito Ferrari eta Guillermo Levis (ahotsa); eta Begoña Iturbide, Maite Iturbide, Arantxa Ilarregui, Montxo Etxeberria, Jose German Anton, Txema Navarro eta Bego Omatos (koroak).\nLa Topadora taldearen barruan Javier Etxeberria (gitarra, ahotsa, programazioa), Ruben Anton (tronpeta, ahotsa), Enrikko Rubiños (bateria), Luisillo Kalandraka (baxua, ahotsa) eta Gaizka Otxoa (tronboia) musikariak daude.\nGaur berton, martxoaren 5ean, La Topadora Bilboko Kafe Antzokian izango da,


Eta zuk? - Gizartea - Berria\nSoziolinguistika Klusterrak bideo batean jaso ditu uztailean argitaratu ziren euskararen erabileraren datuak.\nSoziolinguistika klusterra (ikusi bideoa/beherago).\nEuskara gutxiago erabiltzen da kalean. Emaitza argia eman zuten uztailean Soziolinguistika Klusterrak argitaratu zituen 2016ko Euskal Herriko Hizkuntzen Erabileraren Kale-Neurketaren datuek. Orain, infografia batean laburtuta, bideo batean ikus daitezke ikerketaren ezaugarri nagusiak eta emaitzak.\nNeurketa 1989tik egiten dute, eta 2006ra arte erabilera hazi egin zen. Geroztik, ordea, gain behera doa. Euskal Herria osotasunean hartuta, neurketak dio kalean hizketan entzun dituztenen %12,6 ari zirela euskaraz. 1997tik izandako portzentajerik txikiena da hori. Erdarak nagusi dira, beraz. Kaleko hiztunen %76 gaztelaniaz sumatu dituzte, %8 frantsesez, eta %3 beste hizkuntza batzuetan. Izatez, Baionan eta Bilbon gaztelania eta frantsesa ez diren beste erdara batzuk erabiltzen dituzte euskara baino gehiago kalean; Gasteizen eta Iruñean, antzekoa da beste erdaren eta euskararen erabilera.


IRINMODO (1307-2018): FELIX DE SAMANIEGO-ZABALA\nFELIX DE SAMANIEGO-ZABALA\nFelix de Samaniego Zabalaren irudia Biasteritzen, Laguardian\nInoiz joan baldin bazara Arabako Laguardia edo Biasteritzera, herriko sarreran badago jardin bat, eta bertan, kiosko tankerako bat. Han, Felix de Samaniegoren brontzezko irudia dago. Ospetsua bera, besteak beste eskolan ikasi dugulako oso trebea zela alegiak edo fabulak idazten, eta, egia esanda, zeinek ez du gogoratzen "otsoa eta bildotsaren" alegi ospetsua.\nBa jakin izan dugu bere ama antzuolarra zela. Nola diren kontuak, ezta?\nHonen pistan Valen Moñuzek jarri ginduen. Izan ere jakin nahi zuen ea Juana Maria Teresa Zabala eta Arteaga antzuolarra omen zen, dokumentu batzuetan antzuolarra eta beste batzuetan, berriz, tolosarra ere omen zela adierazten zelako.\nHori argitzeko eliz dokumentuetara jo genuen. Eta lehenengo datua 1654ko bataio agiri batean aurkitu genuen. Izan ere, orduan bataiatu zen Pedro de Zabala Irala Iñarra (Iralako jauna). Hogeitabi urte beranduago, 1676an, badakigu Maria de Yurramendi eta Ydiaquez-ekin (Idiaquez familia ospetsukoa zena) ezkondu zela, baina Tolosan.\nIdiaquez jauregia, Tolosan. XVIII. mendekoa, eta berezia adreiluz eginda dagoelako.\nEuren semea, Joseph Joachin Cayetano Zabala Yrala Yurreamendi Ydiaquez, berriz, Maria Rosa Arteaga Lazcanorekin ezkondu zen 1709an Antzuolan, eta guztira zortzi seme-alaba izan zituzten, euren artean 1715eko urriaren 14an bataiatu zen Juana Maria Theresa Zabala Yurreamendi Arteaga Lazcano, gerora Felixen ama izango zena.\nBadakigu bera, lehenik eta behin, Felix Ignacio Sanchez Samaniego Muniberekin ezkondu zela Tolosan, 1737an. Baina baita ordurako Tolosan ere bizi zela gurasoekin. Bertan jaio zen Felix Samaniego Zabala.\nIralatorreko armarria, gaur Algorta-Getxon.\nAre gehiago, badakigu Tolosako Idiaquez jauregia ere Antzuolako Zabalaren esku geratu zela, eta ordezkapen zuzenaren bidez, XVIII. gizaldian, Bernardo de Zabala eta Arteaga-Lazcanoren esku geratu zela jauregi hori; eta bera, bere arreba zen Juan de Zabalaren semeak, Felix Maria Samaniego eta Zabalak hain zuzen, eskuratu zuela.\nIralatorre baserria bota aurretik. XVI. mendean eraikia. Bertan jaio zen Felixen ama: Juana Maria Teresa Zabala.\nBaina alegiak egiten ona izan bazen ere, Felix ospetsua bihurtu da historian, Euskalerriaren Adiskideen Elkartea sortu zueneteako bat izan zelako. Baina, aldi berean baita Tolosako alkatea ere izan zelako.\nBeraz, Tolosara baina batez ere Laguardia edo Biasteritzera joaten zaretenean ez ahaztu antzuolar hau bisitatzea!\nEskerrik asko Valen Moñux-i emandako informazioarengatik\nHAUTESKUNDEAK (V): ERREFORMA POLITIKARAKO ERREFERE...\nINDUSTRIALIZAZIOA (III): 1965-66ko EGOERA\nERLEAK, ERLAUNTZAK ETA EZTIGILEAK ANTZUOLAN\nZUHAITZ APARTAK (XI): OLARAN-go LAWSON ALTZIFRE (Z...\nBIDAURREKO ARMARRIA tokiz aldatuta


Aizu! AEKren aldizkaria - Udako postalak ere, euskaraz!\nZer hobea bidaiak, abenturak, pasadizoak edota udako edonolako bizipenak kontatzeko postalak baino? Bada, halakoak idatzi eta, gainera, saria jasotzeko aukera eskainiko du aurten ere Bergarako Jardun euskara elkarteak, Udako Euskarazko Postalen X. Lehiaketaren bitartez. Jardunek antolatzen du lehiaketa, jendea euskaraz formatu errazean idaztera bultzatzeko asmoz. Baldintzak sinpleak dira: lehiaketan edonork parte har dezake, eta nahi adina postal bidali, edozein gairi helduta. Euskaraz idatzita igorri behar dira, jakina, eta posta arruntez helarazi behar zaizkie antolatzaileei, helbide honetara: Jardun elkartea. Errotalde jauregia z.g. 20570 Bergara (Gipuzkoa). Lanak jasotzeko azken eguna irailaren 16a izango da, eta postal onenak 60 euroko saria jasoko du. Informazio gehiago nahi duenak 943 763 661 edo 605 712 469 telefono zenbakira dei dezake, edota www.jardun.eus atarira jo.


Espainia izan zen EBko ezti-ekoizle nagusia 2002an | Consumer\nEspainia izan zen EBko ezti-ekoizle nagusia 2002an\n36.497 tona ekoitzi zituen, aurreko urteko kanpainan baino %10,8 gehiago\nEspainia izan zen ezti-ekoizpenaren buru Europako Batasunean (EB) 2002an, 36.497 tona ekoitzita; hau da, 2001eko kanpainarekin alderatuta, %10,8 hazi zen, Nekazaritza eta Abeltzaintza Erakundeen Koordinakundearen (COAG) datuen arabera.\nEskualdeka, Andaluzia izan zen ekoizpen nazionalaren buru (7.200 tona); ondoren, Valentziako Erkidegoa (6.500 tona) eta Extremadura eta Gaztela eta Leon (5.000 tona baino gehiago).\nGaur egun, Espainiak 2.397.000 erlauntz baino gehiago ditu; horietatik %73,87 erlezaintza profesionalari dagozkio, eta 4.473 erlezain profesional inguru; beraz, nekazari bakoitzeko erlauntzak 396 dira, batez beste.\nAurreko kanpainan gure herrialdean gehien gertatu zen ezti-mota “mila lore” izan zen, ekoizpen nazionalaren %60 inguru, eta, ondoren, “txilar-eztia”.\nMerkaturatzeari dagokionez, handizkako industrian egin ziren salmentak (19.931 tona, guztizkoaren %54,6); 7.374 tona, hau da, estatuko %20 baino gehiago, kontsumitzaileari zuzenean saltzeko erabili ziren, eta gainerakoa kooperatibetan eta txikizkarietan merkaturatzeko.\nEspainia miel-eu producción-eu


Genetikaren ibilbidea (eta IX): Eppur si muove - Zientzia Kaiera\nHilabeteotan Zientzia Kaierak aukera ederra eman dit genetikaren historia azaltzeko. Irakurtzen ari zaren hau artikulu sortaren azken atala izango da. Hau oso subjektiboa da baina, zure baimena eskatuta, esanguratsua baina garratza den pasarte baten bidez eman nahi nioke bukaera sortari.\nAurreko atalean, genetikak medikuntzan izan duen eragina azaltzerakoan, ez nuen behar bezala aipatu Medikuntza eta Fisiologiako Nobel sari bat. Ezberdina da sari hau. Sarituak ez zuen inoiz lan egin gizakiokin, artoarekin baizik. Gainera, bera da oraingoz Medikuntzako Nobel Saria partekatu gabe hartu duen emakume bakarra. Barbara McClintocki buruz ari naiz. McClintock kromosomen inguruan egindako lanengatik aurkeztu nizuen baina esan gabe utzi nuen Nobel Saria jaso zuela. Ez zuen jaso artoaren kromosometan egindako lanagatik, egin zuen lanak eragin handia izan bazuen ere; beste arrazoi batengatik izan zen.\n1. irudia: Arto-aleen kolore aldakorra artaburuetan. (Argazkia: David Spender, CC BY 2.0 lizentziarekin, Wikimediaren bidez.)\n1944.eko udatik aurrera McClintock ikertzen hasi zen zergatik zuten artaburuek koloreen nahasketa eta zergatik ez zen egonkorra ezaugarri horren herentzia. Horretarako, kontrolpeko gurutzaketak erabili zituen artoen belaunaldietan zehar, eta egindako lan nekaezin eta finaren ondorioz, zehatz-mehatz deskribatu zituen bi osagai genetiko berri. Halaber, bi osagai hauek arto-aleen kolorea aldatzeko mekanismoa ere azaldu zuen. Bi osagai genetiko hauek kromosomak apurtzeko ahalmena zuten, alboko geneetan eragiten zuten eta, harrigarriki, salto egin zezaketen, kromosoman zuten kokapena zoriz aldatuta.\nEmaitza hauetan oinarrituta 1948 eta 1950 urteen artean McClintockek proposatu zuen mugitzen ziren osagai genetiko horiek geneen funtzioa kontrola lezaketela. Era berean, proposatu zuen geneen funtzionamenduaren kontrolak azaldu lezakeela material genetiko beretik abiatuta bizidun konplexuek zelula mota desberdinak edukitzea.\nLan honetan lortutako emaitzak eta garatutako ideiak 1950 eta 1953 artean plazaratu zituen aldizkari eta batzar zientifikoetan, baina ez zuen arrakastarik izan. Ordura arte geneek kromosometan leku finkoa zutela orokortuta zegoen eta hori aldatzea neketsua izango zen. Izan ere, McClintock berak onartu zuen bere emaitzak “harriduraz, etsaitasunez ere” hartu zirela zientzia-foroetan eta 1953an gaiari buruz argitaratzeari utzi zion.\n20 urte beranduago hartutako erabakiaren inguruan galdetuta hauxe erantzun zuen:\n“Urteekin aurkitu dut zaila dela, ia ezinezkoa, beste pertsona bati bere usteak nolakoak diren azaltzea, bizipen ezberdinen bidez, uste horietaz jabetu naizenean. Hau niretzat mingarriki argia egin zitzaidan 1950.eko hamarkadan saiatu nintzenean genetistak konbentzitzen geneen ekintzek kontrolatuta egon behar zutela eta hala zeudela. Mingarria da ere onartzea hainbat pentsalarik uste finkoak mantendu izana osagai kontrolatzaileen inguruan eta artoan duten funtzionamenduaren inguruan. Aldaketa kontzeptual bat egiteko une egokia iritsi artera itxaron behar duzu.”\nHori gertatu zitzaion, itxaron behar izan zuela. 1961ean François Jacob eta Jacques Monod frantsesek deskribatu zuten bakterioetan lac operon izenez ezagutzen den gene-sistemaren erregulazioa, hamarkada bat lehenago McClintockek proposatukoaren antzekoa. Egun badakigu geneen jarduera erregulatu egiten dela, baina McClintocki ez zaio aurkikuntza hau erabat aitortu. Osagai genetiko mugikorren aurkikuntzan, ordea, merezi duen aitortza egin zaio. 1970.eko hamarkadan hainbat bakterio eta legamiatan aurkitu zen osagai genetikoek mugitzeko gaitasuna zutela eta McClintock 20 urte lehenago egindako lana berreskuratu eta jarraitu zen. Osagai genetiko mugikorretan egin zuen lana hain garrantzitsua izan zelarik, 1983. urtean Medikuntza Nobel saria jaso zuen, gizakiekin inoiz lan egin ez bazuen ere.\n2. irudia: McClintock Nobel Saria jaso ostean emandako hitzaldian.\nGaur egun badakigu osagai genetiko mugikorrek gizakion material genetikoaren %50 eta %66 artean osatzen dutela. Artoan, bestalde, genomaren %85 inguru osagai genetiko mugikorrak dira. Gainera izaki bizidun konplexuen genometan ugariak dira, eta horretaz gain mugitzen diren osagai hauek genomen eboluzioa baldintzatu dutela iradoki da. Horrela, funtzio biologiko berrien bide dira eta geneen kontrolen aldaketak eragiten dituzte. Beren garrantzia biologikoa nahikoa ez balitz, osagai genetiko mugikorrak ikerkuntzan eta bioteknologian asko erabiltzen dira esperimentuak eta terapia berrien proposamenak aurrera eramateko. Bai, McClintockek egindako aurkikuntza mugarri bat izan zen genetikaren historian.\nEppur si muove (italieraz “Eta, hala ere, mugitzen da”) Galileo Galileik esan omen zuen esaldia da. Inkisizioaren aurrean, heliozentrismoa ukatzeko epaiketaren bukaeran erantsi omen zuen esaldia. Ez dago argi benetako pasadizo bat ote den edo heldu zaigun asmakizuna besterik ez den. Baina McClintocki gertatutakoa adierazteko alegoria egokia iruditzen zait. Zientzialarien komunitateak hasieran ukatu egin zuen eta onartzeko urte asko behar izan zituen, bai, baina material genetikoa mugitu egiten da.\nIstorio honekin eman nahi izan diot bukaera genetikaren historiari buruzko sortari. Genetikaren ibilbideak ere oztopoak izan dituela adierazi nahi izan dut horrela. Hala gertatu da, zuzenak ziren kaxoietan ahaztutako aurkikuntzak, merezi duten aitortzarik gabeko zientzialariak eta hasieran onartzen ez ziren kontzeptu berriak egon dira. Horra 110 urte inguru dituen istorio gazi-gozoz betetako ibilbide zoragarria.\nArgitalpen-data: 2016/07/26 · Atala: Dibulgazioa, Kolaborazioak\nEskema grafiko batek erraztuko luke azaldu nahi den kontzeptuaren azalpena. Pena ikusi ez izana.\nBa sentitzen dut hori faltan bota izana. Batzuetan asmatzen dut eta bestetan ez, eta oraingoan hala dirudi. Eskerrik asko iruzkinagatik.\n[…] 2016/07/26 Genetikaren ibilbidea (eta IX): Eppur si muove […]\nTuatara, gene-altxorra – Zientzia Kaiera\n[…] daitekeen aurkikuntza. Errepikatzen diren gene-osagai horien artean transposonak aurkitzen dira, genomaren eskualde ezberdinen artean jauzi egiteko gaitasuna duten gene-osagaiak, hain zuzen ere. Ikertzaileek aurkitu zuten tuatararen genoman transposonen sorta zabalagoa dagoela […]\nUgaztun primitiboen gene-bitxikeriak – Zientzia Kaiera\n[…] kromosometan kokatzea. Hala, ikertzaileek ikusi dute monotremen genomaren sekuentziaren ia erdia gene-osagai mugikorrek osatzen dutela, ornodunetan ohikoa den gertaera, hain zuzen ere; eta gene-osagai mugikor horiek […]